amanoisuno/poet huggingface dataset:
題蘇村酒家亭 郭印
下馬穿橋憩酒家，小溪清淺蘸桃花。紅塵咫尺如相背，獨坐幽亭對落霞。
招任孝叔蒲明之江亭對月 郭印
高亭對月影成雙，客舍何人共酒缸。今夕相邀同一醉，坐看金餅落澄江。
和杜安行南湖泛筏詩 郭印
翩翩小筏隱如船，十畝平湖碧浸天。不待乞身追賀監，君今已是吏中仙。
漁舟 郭印
細雨霏霏下釣臺，衝煙小艇截江來。不知取得魚多少，鼔棹如飛喚不回。
戲投竹葉急流中 郭印
戲投筠葉赴湍流，顛倒縱横不自由。我亦江湖飄一葦，千波萬浪信沉浮。
清水鋪瀑布 郭印
飛泉濺石落寒岩，更喜朝來一雨添。疑是玉姝離洞戶，故垂千尺水晶簾。
和計敏夫留題雲溪 郭印
知君絕學謝塵編，語默行藏不礙禪。親到雲溪重說偈，天開地闢見純全。
問漢守劉寶賢覓酒四首  其一 郭印
酒幾於道少人知，乘墜俱忘即我師。身後虛名如勝此，陶潛李白更無詩。
問漢守劉寶賢覓酒四首  其二 郭印
不到房湖已數年，麯生風味想依然。使君醖籍真無敵，欲向樽中識聖賢。
問漢守劉寶賢覓酒四首  其三 郭印
村沽無復見瑤漿，苦澁酸辛巳備嘗。欲洗野人藜莧腹，除非金雁送鵝黄。
問漢守劉寶賢覓酒四首  其四 郭印
雖無斗量敵山濤，時復中之興自高。醉裏醒醒方解飲，勿将佳趣語兒曹。
計敏夫送酒四壺有詩和之二首  其一 郭印
萬象森羅總是詩，神機一動即天隨。寒梅把酒真遊戱，妙意縱横十二時。
計敏夫送酒四壺有詩和之二首  其二 郭印
何須著意苦吟詩，未動毫端萬景隨。千載騷人還把手，誰云陶謝不同時。
次韻邵公濟尋梅三首  其一 郭印
素艷遥憐月色同，暗香披拂有無中。一枝已覺春光破，不恨南鄰笛裏風。
次韻邵公濟尋梅三首  其二 郭印
獨與幽人臭味同，細看詩句酒杯中。霜林萬木無顔色，只有孤標傲曉風。
次韻邵公濟尋梅三首  其三 郭印
天與幽姿自不同，凌寒獨秀雪霜中。山茶未許方高潔，故使千花立下風。
次韻探梅二絕  其一 郭印
淡妝曾記出疏籬，歲晚南枝的皪稀。後夜月明如破萼，暗香還是著人衣。
次韻探梅二絕  其二 郭印
祇從地底一陽來，已把東皇次第催。煙縷未看原上柳，霜苞先探嶺頭梅。
正紀見遺梅花云春信數枝輒分風月以助清樽而一樽無有也戲成兩絕贈之  其一 郭印
水中疏影月中香，枯樹前頭獨自芳。不有幽人時賞翫，誰傳春信及寒香。
正紀見遺梅花云春信數枝輒分風月以助清樽而一樽無有也戲成兩絕贈之  其二 郭印
風月憐君幸見分，老年春事正堪論。花枝照眼成惆悵，欲洗愁城欠一樽。
再和  其一 郭印
月夕霜朝分外香，故将顔色占年芳。一枝贈我春何許，如在江南雲水鄉。
再和  其二 郭印
欲把群葩次第分，桃粗杏俗未應論。寒梢清絕世無比，且趁繁開倒綠樽。
次韻宋南伯梅花 郭印
天姿不與百花鄰，枯木前頭獨自新。桃杏滿川渾未識，猶将顔色鬭青春。
梅影 郭印
斜斜曾向溪邊見，淡淡還從月下看。那得世間三昧手，爲君寫出一枝寒。
落梅 郭印
春風著物渺無蹤，草木勾萌處處同。唯有江梅都委地，只留青子調殘紅。
時升見惠芍藥三朵作詩謝之二首  其一 郭印
百花零落已成塵，聞道君家解繫春。艷質嬌嬈應見慣，肯分粲者遺愁人。
時升見惠芍藥三朵作詩謝之二首  其二 郭印
婢妾紛紛只謾爭，美人後出更傾城。東君可是多情思，留取妖容作餞行。
芝產之五日有雙蓮生於東池亟往視之出水已二尺許園人云亦旦日所抽莖也復作三詩紀焉  其一 郭印
紅幢翠蓋插方池，中有駢花並一枝。聖澤汪洋招瑞應，小臣螻蟻豈能私。
芝產之五日有雙蓮生於東池亟往視之出水已二尺許園人云亦旦日所抽莖也復作三詩紀焉  其二 郭印
七層芝草煌煌秀，一本荷花兩兩芳。無象太平人不識，天教卉木效珍祥。
芝產之五日有雙蓮生於東池亟往視之出水已二尺許園人云亦旦日所抽莖也復作三詩紀焉  其三 郭印
岐麥嘉禾兆慶符，同莖合幹復芙蕖。鋪張偉績吾曹事，苦恨無才可屢書。
和龐次甫秋日海棠二首  其一 郭印
誰将暖律入寒荄，紅染枯枝特地開。可是仙人顔不老，霜朝喚得臉朱回。
和龐次甫秋日海棠二首  其二 郭印
懸知草木太鍾情，秋晚花梢照眼明。我已無心齊槁木，莫将妖態見春榮。
謝友人惠菊 郭印
黄金勝友惠然來，佳節相逢酒一杯。風味依依如舊日，只驚霜雪鬢邊催。
水仙花二首  其一 郭印
琉璃擢幹耐祁寒，玉葉金鬚色正鮮。弱質先梅誇綽約，獻香真是水中仙。
水仙花二首  其二 郭印
隆冬百卉若爲留，獨對冰姿不解愁。誰插一枝雲鬢裏，清香渾勝玉搔頭。
又和  其一 郭印
披風擎露曉光寒，玉立霜階照碧鮮。誰遣翩翩離海底，寶釵交映萃群仙。
又和  其二 郭印
湘娥故把玉鈿留，能爲幽人一洗愁。不似梅花枝幹古，凋年寂寞暮江頭。
池萍 郭印
楊花撩亂幾時休，看取明朝水上浮。凝綠滿池渾不動，微波忽綻見魚遊。
有鳥褐色而羽如青錦解作諸般語一卒蓄之籠中頗拂其性俗名山和尚爲賦一絕 郭印
錦作雙翰褐作衣，雕籠蓄養亦多時。只緣學得千般語，欲返山林未有期。
鴉 郭印
勞生日日带煙歸，繞樹呼鳴擇一枝。素月流天元未曉，何須半夜苦驚疑。
蛛網 郭印
結網謀生用意深，可憐微物有機心。世間欺奪休驚詫，鬭巧争奇古至今。
和曾端伯安撫勸道歌 郭印
保形保生保命，戒色戒酒戒茶。夜氣若要長在，晚食尤宜減些。養心莫如寡欲，存誠唯是閑邪。辨得天清地濁，吞取日精月華。寒灰便是發焰，枯根立可生芽。學者捨本逐末，病眼執著空花。罔窮聖道一轍，徒誦丹書五車。正似鍊和金鑛，何殊嚼蔗吞查。不知達人到此，元始浩刼爲家。燕坐能事畢矣，行遍海角天涯。鑑明不受微垢，玉潔靡見纖瑕。視軒冕如桎梏，棄財寶若泥沙。曲江一輪秋桂，豈容霧掩雲遮。盤旋火龍水虎，和合陰汞陽砂。真身自然騰化，駕鳳高凌紫霞。哀哉傍門小法，作用千種參差。箇箇辛苦無成，白首空自悲嗟。
和曾端伯安撫養生歌 郭印
大道靡涉多歧，迷塗爭求捷徑。采御未免摇精，道引止能祛病。服食一藏偏強，燒煉千金或罄。紛紛小法小功，往往匪清匪凈。那知反照內觀，専在致虛守静。況始生之神氣，即本來之性命。源深其流必長，根固其葉斯盛。刳心自契真空，減息終成大定。謂虛固可集道，非睿不能作聖。夫人受中以生，惟我獨得其正。斡旋天地之機，提挈陰陽之柄。每嗟坐禪學佛，有似磨塼作鏡。聚塊積塵非理，槁木死灰失性。直須大用見前，方是真仙究竟。不生故能生生，古語由來堪聽。
再和二首  其一 郭印
魚跳須過龍門，虎驟不從兔徑。上士聞道勤行，豈以難能爲病。固守滿堂之珍，肯使如瓶之罄。對境一念不萌，應緣六根皆凈。剛克本自沉潛，動直先由専静。達理必明其權，盡性以至於命。鼎中水騰火降，爐內陰衰陽盛。神功妙合虛無，天光潛發泰定。豈惟出塵離俗，便可超凡入聖。自憐末學多方，未得大中至正。莫知斡運帝車，寧解執持坤柄。丹經苦閱殘編，素髮羞看明鏡。要求直截真機，速了圓明正性。何妨萬兩金成，已是一生事竟。至言今許發蒙，三沐三薰諦聽。
再和二首  其二 郭印
涉海必假舟航，登山當尋蹊徑。每歎修身錯路，譬如飲藥加病。逢人須是問津，有心未免擊磬。況遇先覺先知，早明不垢不凈。七情渙若冰雪，一性湛然淵靜。虛無體道合真，恬淡樂天知命。外之寇賊消亡，內焉邦家昌盛。初守一以處和，乃無事而生定。教不倦稱乎仁，德分人謂之聖。故玉非琢不成，惟木從繩而正。要明師指藥物，藉元神爲本柄。大道多歧亡羊，至人用心若鏡。何妨常善救物，免使大惑易性。門庭既已趣入，根株亦須窮竟。直至出死超生，方知聾者善聽。
珊瑚花 郭印
彼美珊瑚樹，扶疏着絳英。佳名爲世重，貴相亦天生。日裏顔尤耐，人來眼目眼。貧家還有此，玉石謾誇爭。
按部留小詩命男明復同賦 郭印
地涉雲安境，山居燕子龕。簾垂看急溜，蓋偃得修楠。牢落前賢蹟，光明古佛庵。幽禽知客至，一一解玄談。
夔州 郭印
夔子巴峽衝，風物異蜀境。城居版作屋，江汲地無井。四郊乏平原，冢墓緣山嶺。人傳蚯蚓瘴，俗飲茱萸茗。女婦盡背籃，老弱多垂癭。試問何所因，食彼山泉冷。巖栖固不少，亦有長細頸。似聞此土人，其性皆悍獷。胸中忿畜者，甕盎成項領。是說理有之，云胡不自省。我來適夏初，端坐愁日永。況經六七月，官舍如沸鼎。有雨未沾濡，蔬茹空盤皿。清泉不敢喫，僅免河魚梗。投紱歸去來，吾鄉等箕潁。
大雪與同舍生飲太學初筮齋 陳東
飛廉強攪朔風起，朔雪飄飄灑中土。雪花着地不肯消，億萬蒼生受寒苦。天公剛被陰雲遮，那知世人凍死如亂麻。人間愁歎之聲不忍聽，誰肯採摭傳說聞達太上家。地行賤臣無言責，私憂過計如杞國。揭雲直欲上天門，首爲蒼生訟風伯。天公倘信臣言憐世間，開陽闔陰不作難。便驅飛廉囚下鄷都獄，急使飛雪作水流潺潺。東方日出能照耀，坐令和氣生人寰。
律詩三十韻僅存二韻 陳東
山嶽遭埋沒，乾坤着蔽蒙。已成堆積勢，漸費掃除功。
自許昌如蔡與石士繇酌别一章 陳東
太學諸生出許昌，抱關夫子特相將。輕衣短帽秋風裏，瘦馬羸童古柳傍。黄葉翻翻慘離思，濁醪沃沃澆愁腸。欲知此别情懷惡，正是平生氣味長。公歸且作詩書伴，我去還依鴻雁行。酒闌徑渡石橋子，回首高城揮夕陽。
與虞章舜卿二表弟季明游兼勝亭有作三律  其一 陳東
危亭兼雅勝，勝景足奇觀。湖水涵天入，山雲带雨蟠。千松偃夜月，萬竹撼春寒。玉井汲甘冷，塵緣那得干。
與虞章舜卿二表弟季明游兼勝亭有作三律  其二 陳東
野曠湖山遠，林深松竹幽。舊題看壁立，前事逐萍浮。荏苒荒三徑，依稀度九秋。故人應念我，雅會莫遲留。
與虞章舜卿二表弟季明游兼勝亭有作三律  其三 陳東
三子皆吾弟，阿章才更豪。風流江左舊，句法杜陵高。雅志在五馬，壯心連六鰲。時哉偶未與，日且醉金舠。
次韻同舍李冲壽夜坐 陳東
時引金盃拔劍看，光芒高徹斗牛寒。要令世事從心淡，可謂人情徹鼻酸。經術豈應窮皓首，文章何用苦雕肝。吾徒行與功名會，莫作覊人日夜歎。
秋夜獨坐有感一章奉呈師說令尹奉議光明主簿虞章 陳東
依依客館夜燃膏，子夜覊愁無處逃。閑炷爐香聽夜雨，快斟盃酒讀離騷。休驚時節云何速，獨弔古人殊不遭。一陣曉寒催畫角，朝來爽氣碧山高。
彦雋母挽章二首  其一 陳東
人生五福古難全，天賦夫人獨不偏。內行無慚詩婦孝，母儀何啻穆姜賢。庭幃已歎芳魂獨，宗族空留舊事傳。惟有南陔多少恨，忍看松柏鎖寒烟。
彦雋母挽章二首  其二 陳東
少馳賢孝譽，來配潁川家。雖奪共姜誓，曾無賢母瑕。一鄉蒙愛惠，百口藉生涯。享福踰中壽，歸與勿怨嗟。
穎川二絕  其一 陳東
我家本出穎川住，幾世不曾歸潁川。今我暫來忽暫去，太丘風流誰與傳。
穎川二絕  其二 陳東
我來穎川何所見，青青古柏古城傍。知是荀陳手親植，令人不覺淚行行。
次韻士繇惜别 陳東
男兒自有四方志，離别豈能動剛腸。功名未遂身未死，白眼青青頻舉觴。
次韻邵予可彈琴二首  其一 陳東
雷公徽玉粲明星，照出師襄指下聲。可憐此地無人識，喚作新來黑瘦筝。
次韻邵予可彈琴二首  其二 陳東
漫說朱絃大古清，政無矇瞽在周庭。高山流水本無事，安用區區里耳聽。
與士繇遊金山翼日分袂二絕  其一 陳東
早别金山恰曉鐘，離帆分破一江風。瓜洲渡口波聲遠，後夜相思明月中。
與士繇遊金山翼日分袂二絕  其二 陳東
京口瓜洲一水間，秋風重約到金山。江山自爲離人好，不爲離人數往還。
題吳公輔庵 陳東
一徑縈迴屋數間，我來聊欲寄清閑。道人杖履知何處，空鎻烟霞萬疊山。
茶 陳東
偏愛君家碧玉盤，建溪雲腳未嘗亁。書生自恨無金換，聊以詩章乞數團。
送友人喪二絕  其一 陳東
欲認青帘索酒嘗，俄驚丹旐送君喪。呂莊編戶傷心切，愁對清風想杜康。
送友人喪二絕  其二 陳東
初成大廈勢巍巍，有意于門駟馬車。未乾壁土君先已，賀燕翻隨弔鶴飛。
徐氏哀詞代作 陳東
憶昔常隨祖母過，登堂共慶尚垂胡。十年未遠皆流蕩，地下相逢果有無。
和邵予可賣俸豆 陳東
休論斥鹵與膏腴，豆藿連阡稻麥無。舉世紛紛寶魚目，投人慎勿以明珠。
謁王樂道之子聞方飯絕客一絕 陳東
晚生恨不及前輩，來訪諸郎觀典型。吐握風流何寂寞，滿林風竹自秋聲。
詠桃花菊一章 陳東
潘郎嘗望塵，陶令亟避俗。胸中定何如，清濁在一矚。河陽艶桃春，彭澤鬰秋菊。所好邈如許，二子殊品目。詩人易評量，忍使混衡斛。當使冰鑑磨，要遣鬚眉燭。勿容脂粉姿，濫入珪璋錄。神仙真渺茫，浪說武陵谷。不如臨清潭，飲水樂自足。誰令春雨紅，點污秋株綠。寒根豈無知，風霜怒應蓄。令尹非安仁，腰带肯輕束。脫巾漉酒漿，黄花泛新馥。
春日偶題 陳東
驅除睡思茶甌外，收拾春光酒盞中。萬種窮愁渾不問，世間此樂幾人同。
跋黄魯直買米帖 陳東
廣文弦歌飯不足，要是古來賢達人。山谷有錢能買米，比之魯公殊未貧。
尹館作此覓酒召李順之飲 陳東
今日天色惡，酒壺恰已空。何來進童子，挈榼問主翁。主翁正對客，兀坐書堂中。諸生功課畢，鼔瑟歌醉翁。愛酒欲出門，杖頭無青銅。春衣典又盡，搜索計已窮。酒興不可遏，不免作詩呼。進童空壺挈，將納宅庫爲。我卻致䨥灰，紅得酒須尋。愛酒伴更煩，與召隴西翁。
送黄仲達歸温州仍寄諸友 陳東
長安市上喜相逢，傾蓋恩情久要同。幾載暌違勞想夢，一樽邂逅寫情衷。家山柑橘正酣露，江岸帆檣忽飽風。歸去借聲詢舊友，項髯方浪薛芹宫。
謝温州黄仲達送鄂州瓜虀 陳東
黄夫子從汶上來，三束瓜虀送風土。應知我亦困虀鹽，肯食沽酒與市脯。食肉者鄙無遠謀，甲第紛紛何足數。飯蔬飲水真樂哉，千古風流想尼父。
夜飲二絕  其一 陳東
笋芽鵝炙殊可口，明月清風不着錢。坐對青州一從事，共君今夜不須眠。
夜飲二絕  其二 陳東
欣然有意引陶潛，此意何妨俗士聯。三百青錢亦希有，速將趁取夜厭厭。
輓修撰先生 何元泰
在昔虞庠日，嘗陪陳少陽。詞傾三峽水，忠烈九秋霜。藥石塵丹扆，瑯玕寶皂囊。後來門下士，多有紫薇郎。
山西行 沈與求
山西徤兒好身手，氣如車輪膽如斗。十五射獵少年場，戲格黄羆同拉朽。二十竄名尺籍中，鐵馬追風快馳走。臂弓腰箭了一生，只喜論攻不論守。兵符夜半出轅門，將軍令肅誰敢後。自誇豪健天下無，誓爲官家掃群醜。蠻夷共事古來危，監軍巧落他人機。黑山未靖黄河沸，邉塵倐忽連紫微。長驅中州斥候絕，已聞飲馬金明池。种家猛將忠貫日，髮上衝冠頤指揮。主辱偷生事不武，壯士裂眦争相隨。東跨潼關達上國，城頭夜插將軍旗。諸軍下馬拜吾父，請成退舍纔有期。肉食謀國帝子質，勒兵不動護送之。壯士束手猛將死，敵來侮人猶小兒。明明二聖堯舜主，天翻地坼徒爾爲。天翻地坼徒爾爲，北望血淚滂兩頤。真人中興似光武，赤眉青犢折箠笞。一呼奮擊肯效死，風鶴尚信驚王師。嗚呼何爲背征討，紅帕兜鍪半爲盜。東家昨夜虜小姑，西婦朝逢握刀笑。錦衣玉食事奢侈，翠眉紅頰資彊暴。黄屋今懷旰食憂，忍與豺狼活蓬藋。時危宜爾悍且驕，側耳試聽哀痛詔。五陵佳氣自葱葱，爲雪大讐安九廟。
次韻劉殿院贈錢圃翁 沈與求
少日從畦丁，頗悟園官理。菘韭記春秋，蔬食聊爾耳。十年困塵埃，幽事同脱屣。一飽不可謀，清痩只如此。仰止長城翁，趣尚兩奇偉。弱冠事筆耕，俛仰行六紀。晚以圃自娛，扶鋤寄深喜。柔風蔬甲怒，細雨蘭芽美。小摘定可供，餘事不掛齒。那復肯着屐，而一到城市。爲計一何疏，行須傳高士。木茹忌太潔，肉食忌太鄙。安得從公游，遠傲於陵子。
遊玲瓏山因訪朱氏草堂 沈與求
平生丘壑心，餘事不掛目。藜杖南山來，要使富幽矚。異哉小玲瓏，蟠峙蒼弁腹。修藤結懸崖，飛溜響空曲。伏石卧虎狀，騰拏雜奔鹿。砑然互吞吐，側路劣容足。拂拭古蘚紋，字刻翳新綠。標榜玲瓏名，奇怪殆天屬。捫蘿上絕頂，坦坦類平陸。俯首瞰來蹤，穹然在幽谷。傳聞昔逋客，誅茅此營屋。清魂不可招，千載想遺躅。我思造物巧，妙供幽人祿。揮斤役山祗，斵此一拳玉。雲窗與霧閣，一一相亘屬。豈無部曲衆，猿鶴即更僕。豈無節旄貴，松檜自張纛。此事久棄置，蛛絲網巖麓。翩翩佳公子，心古韻不俗。駕言脱華簮，兹焉卜幽築。終日面巑岏，世故豈容觸。指點空洞姿，喜氣政堪掬。挾策校昔游，健步念須續。亦有招隱詩，薄暮不可讀。
奉陪安守登膴原觀 沈與求
江南多佳山，駢首闖城郭。緬懷在坦夷，要使一見廓。邦侯王事餘，幽致到丘壑。散策占城陰，含睇及民瘼。愛此郊原平，膴膴富耕穫。飛觀儵下臨，丹碧盪霄堮。野色四座浮，胸次潛領略。千畦雲弄黄，歲事初不惡。斗酒行勞農，歡謠入酺醵。勝地惡發揮，波神覆爲虐。蕭辰誰與娛，一笑寄華酌。落日耀旍旗，輕飇漾簾幕。卷白起壽公，歌聲渺林薄。老農止勿狂，嗣歲有真約。
觀網魚 沈與求
暗雨垂垂梅欲黄，春山吐源春漲狂。雪鱗頳尾泝流上，吹濤噴浪能奔忙。魚師布網名白大，萬目井井連重綱。聯艘絕流勢甚武，遮羅初若無留藏。大魚巳得小魚棄，要使遺育充陂塘。鰥鮞安用誤回避，鰕蟹亦復虛跳梁。寧知不比綸索手，欲以巧餌空滄浪。
子修步屧相過屬疾不能倒屣戲贈 沈與求
簿書日在手，佳思挽不留。而能痛撥置，時來訪清幽。古木占城陰，一曲縈寒流。落影插清泚，綠蔭亦巳稠。結亭坐蟠石，傲兀忘拘囚。雄談功名外，俊氣横九州。事故未應爾，長恐坐阻修。造物小兒相，妒我得暫休。河魚竟中潰，午枕猶扶頭。雙鳬飛舄聲，歷歷過牆陬。此興豈復淺，何當起從游。試令開丈室，子能問疾不。
寄題淄川王景發肯構堂 沈與求
深林藝松柏，不數櫟與樗。坐待十畝陰，等爲匠氏儲。寧復知種德，責報不厭徐。名令後必大，善積慶有餘。於焉望豐屋，政可增修閭。王孫世東州，奕奕盈簮裾。金埒通里巷，珠樹連堦除。賢哉景發甫，爽爽衆莫如。直氣薄霄漢，妙語鏘瓊琚。定知磊落人，一見懷抱攄。謂我架華堂，映發先人廬。掲名取肯構，蓋念經營初。堂前植桃李，堂上羅詩書。桃李意取適，詩書計非疏。諸郎自蘭玉，舌耕起菑畬。吾詩以爲箴，會見聯高車。
何子楚爲范明倫賦九疑石石吾不及見也讀詩可以知其巑岏秀峙之狀吾累卞峰石爲小寒林興寄不淺用其韻并及之 沈與求
峩弁千峰倚天碧，上有修筠材可篴。月明三弄面巉巖，驚起哀猿啼峭壁。兒童斵石攅青瑤，寒林蕭蕭吹墮樵。坐令結習落幽夢，芒鞋竹杖歸路遙。覺來隻影徒相守，哦子清詩筆如口。眼中何必小玲瓏，仿像九疑當戶牖。神丹已失大江漘，誰與安期追後塵。分天隔日不可到，使我目斷蒼梧雲。
次韻題沈傳曜痩節堂 沈與求
平生一字不療饑，誰云穅覈能瓠肥。牙籤玉筯五鼎食，是中有趣非錢癡。萬事顛倒絕可嗤，此腹卻受將軍譏。吾宗酷似騎曹掾，俗物紛紜那復看。眼中但有瀟洒侯，高節亭亭真老伴。山澤形容坐一癯，相要檢校還丹書。食薇飲水笑多事，知君此計誠非疏。
劉行簡見借詩稿以長句歸之 沈與求
文章偏忌聲名早，富貴政須門第好。了知二物不相關，風月膏粱兼者少。劉郎天韻真不凡，飛騰宜在蓬萊島。年來窮愁已到骨，只有珠璣落殘稿。紛紛餘子何能追，定向詩壇分六纛。造物小兒亦薄相，浪付繁華給揮掃。卻令徑坐詩人窮，只與清冷消熱惱。向來狗監非同邑，渇盡文園尚傭保。九原千古忽可作，如君自是不枯槁。茅齋夜誦誰得聞，咄咄空能訴穹昊。請君更作昇天行，勿使貧胡彊知寶。
送章文虎秀才歸荆南 沈與求
我生本吳儂，搦筆追楚些。佳人脱塵屣，幽韻恥獨和。君家楚江湄，詞語亦頓挫。學海富探討，渠數百紙過。春風歸鳳城，櫑具恰解駄。此地初識君，細語輒三賀。冉冉歲巳遒，雲山憶高卧。翩然理歸裝，餘事等棄唾。文圍久堅壁，定恐一戰破。行矣儻復來，憑將楚詞課。
次韻曾守懷玲瓏山 沈與求
泉石有膏肓，料理費和緩。風埃客子游，夢想略相半。端如饜羊酪，投匕念鄉饌。懷哉小玲瓏，舊賞記酣宴。玉女下雲窗，輕我年未冠。誅茅老三間，此意已懸斷。少須草堂資，兩足那可絆。謝公愛東山，自結尋幽伴。詩筒忽相先，紙價豈容賤。流傳從使君，感此歸思亂。擷蘭躡危根，潄石俯長磵。野性等麋鹿，百嗜寧食薦。攬衣中夜興，測漏疾流盼。扃步愧駑筋，卑飛傷短翰。正使屐齒折，未救斧柯爛。時節脱復徂，遲莫空浩歎。何當脂下澤，去路鬰交貫。
何亨老築堂里第榜曰安虛蓋取司馬子微不受外不逐外之說屬某賦詩以見意云 沈與求
幻境如群狙，喜怒眩名實。憐渠千刼迷，墮此一念失。世路波濤翻，時事風雨疾。胡爲隨物遷，坐此方寸窒。使君超世姿，軒裳起儒術。神交赤城仙，妙解窮隱密。向來心泰然，初不計升黜。危堂榜新顔，要以名自律。窗扉敞深明，空華亂初日。變滅驚須臾，蔽虧隔纖悉。了知內觀融，天光發虛室。山林猿鶴儔，廊廟鵷鸞匹。静躁塗或殊，出處心本一。清都五城開，真仙羅輔弼。行矣朝紫皇，啟沃造前膝。功名戲劇成，志願談笑畢。它年容買鄰，儻不傲蓬蓽。
次韻何子楚食櫻桃 沈與求
輕衫駿馬飛彈丸，上林花開紛繡團。御厨賜筍未解籜，山櫻亦復登金盤。宗廟薦新勤玉路，凡果紛紛不論數。風清日美雨絲收，朱實烘春燃綠樹。筠籠採擷價萬錢，北人羊酪雅所便。自從燕罷曲江曲，五湖十載身回旋。已作孤蓬任流轉，萬顆徒勞野人獻。故無清夢大明宫，醉倚酡顔浮玉盌。
擬古 沈與求
日月雙高懸，朝昏自升沈。有如轉轆轤，引絙環相尋。而我生其間，所閲幾古今。爾來三十年，又作裘氏吟。眠飯寄編簡，此身疑白蟫。皇皇走四方，誰是真知音。語欲離舌本，退縮翻如瘖。涉世聊爾耳，依阿亦何心。託質既巳迂，自謂百鍊金。恥作渭水鈎，寧爲太阿鐔。用捨安所之，齒髪忽已侵。日月不我留，潸然涕盈襟。
次韻黄子虛同飲葛次顔家釀玉友 沈與求
先生早年忘掃白，嬾飯青精借顔色。獨餘驩伯爲友朋，熟不暇篘巾自瀝。何須引泉連百井，飲若長虹太豪猛。細斟玉筯滑無聲，酌我應憐官獨泠。奇篇更寫陟釐黄，逼人心地生清涼。了知二事盡家法，眼饞徑索銀瓶嘗。我老華池少滋液，年來愛酒如偷蜜。陶然一醉樂未央，此外要知俱長物。相期徑造君勿違，坐得名勝從忘歸。公侯似聞倦設醴，穆生正恐同分攜。
次韻李元叔田邦鎮唱酬之什  其一 沈與求
李侯少年真自喜，收名擬擅東南美。大科異等不作難，堂堂奏賦明光裏。眼看斗粟飽侏儒，空腸殷雷歸著書。胸中未減食牛氣，出手一擲當成盧。只今聊問復何如，要辨蟫蠧資軒渠。刺頭文字亦瑣碎，澤吻快意回焦枯。
次韻李元叔田邦鎮唱酬之什  其二 沈與求
大雅寂寥誰發喜，逆折波瀾須子美。晚分一派大江西，約束曹劉歸句裏。武安耳孫有臞儒，載行無多一束書。蹇驢破帽踏城市，腰間蒯維鳴湛盧。叫閽自薦久未偶，淮南叢桂猶關渠。雕鑴戲出鄉學餘，掩面笑余詩井枯。
讀成士瑴詩卷和其書事一章 沈與求
長年賦子虛，狗監絕同里。杯水聊自酬，博此一笑喜。副墨粲我前，頓使百廢起。朱絃渺遺音，慎勿娛俗耳。論交儻自今，相從期暮齒。
錢塘賦水母 沈與求
疾風吹雨回江城，艣牙嘔啞潮欲平。客居喜無人事攖，相與環坐臨前楹。眼中水怪狀莫名，出没沙觜如浮罌。復如緇笠絕兩纓，渾沌七竅俱未形。塊然背負群鰕行，嗟其巧以怪自呈。凝目愯視相將迎，老漁旁睨笑發聲。曰此水母官何驚，江流如奔絕滄瀛。潮汐往來月爲程，藏納衆污無滿盈。浮埃沈滓溷九清，結成此物宜昏盲。使鰕導迷作雙睛，乃能接迹蚌與蟶。亦猶巨蛩二體并，離則無目爲光精。江天八月霜葉鳴，罟師得鰕供水征。水母弃擲羅縱横，試令收拾輸庖丁。絳礬收涎體紆縈，飛刀鏤切武火烹。花甆飣餖粲白英，不殊冰盤堆水晶。稻醯韲寒芼香橙，入齒已復能解酲。遣漁止矣勿復評，嗟哉此性愚不更。定矜故態招三彭，且摩枵腹甘藜羹。
泛舟村落阻風不能少進而菱梢芡觜繚舷上下篙人病之 沈與求
艇子掠岸行，水痩不濡尾。狂飇振疏篷，獵獵鳴兩耳。十篙八九褪，逆勢何乃爾。野芡伺吾間，回梢哆利觜。亦有芰浮角，一一肆輕鄙。初欲事幽尋，解纜出疏葦。乘流覓清淺，濯纓助深喜。事有大不然，移頃未離咫。安得望蓬萊，巨艦破潮起。征帆駕長風，一日三萬里。
夜坐感事 沈與求
沈沈夜氣歸，虛堂閉深寂。孤燈灺餘花，寒霤韻殘滴。醖釀萬斛愁，感槩一人敵。何當棄短檠，陰山叱鳴鏑。
戊申初寒偶作 沈與求
去年十月冬猶温，單衣曉出錢塘門。攜孥僅脱餓虎口，更吟楚些招驚魂。兒女争從亂離苦，咿啞遶膝多語言。舟行畏塗侵夜泊，孤燈明滅何處村。蕭蕭細雨疏葦響，風力漸搖枯柳根。失聲號寒泣龍具，促櫂傍險争前奔。還家依然四壁立，故衾敗絮那忍論。無衣豈暇具裘褐，海圖坼裂波濤翻。天公戲人亦太虐，雪花徑尺連上元。今年十月事羈宦，兩腳如舊身大存。紙窗寂歷風竹嘯，古木中夜號空園。旅人不眠毛骨冷，撫事念往多煩寃。吾儕小人不論數，豺狼滿目哀王孫。似聞易水寒墮指，北望大漠烟雲昏。安得壯士馭八駿，沙蟲猿鶴俱騰騫。歸歟莫如中土樂，天子孝友朝廷尊。坐令鐵衣掃蟣蝨，四海挾纊懷君恩。
十里巖石壁 沈與求
巨靈手擘青瑤璞，平削無痕看斧鑿。六丁取將天路遙，雷電收威半空落。至今崒嵂横道旁，絕壁萬仞青茫茫。倚天屹立不可近，下視培塿如群羊。蘚花斕斑風雨潰，藤梢夭矯蛟龍戲。中開微竇走鳴泉，白虹吞吐涵秋氣。泉流萬古潭水深，山寒無風鬰沈沈。下田納納禾稼茂，發源沾溉初何心。峭直誰令據當路，松柏蕭森半烟霧。猶恐夜深魑魅驚，更遣山靈謹呵護。
夜書山驛 沈與求
天寒夜向闌，月出山更静。風露搖青空，萬象光耿耿。啼螿泣幽草，賓鴻度前嶺。歸來坐孤窗，松竹舞清影。
績溪寨口 沈與求
青嶂插天塹，白水翻地軸。回環壯哉縣，不許飛鳥觸。往年羽書馳，盜發清溪曲。先聲雜妖幻，餘黨萃符祝。控攘最旁近，被害良慘毒。聚落燼烟空，生齒塗炭酷。豈無山川險，會有法令束。百年不用武，駢領甘此辱。至今風雨夜，猶聞鬼群哭。遺俗感舊憤，禦盜勇氣足。大兒佩刀劍，小兒利鋒鏃。老翁筋力衰，奮挺怒張目。營寨人自戍，不待官期促。矧今殺氣横，洒涕國步蹙。豺狼據道路，虎兕出林谷。儻持復讎心，公戰圖報國。
聞招寇 沈與求
綠林煽餘習，無乃國計左。誨盜爵秩崇，納叛金繒夥。戢姦在斧鉞，賞誘詎云可。萌芽緩誅鋤，猖披費結裹。戰多數招安，奚用腰箭笴。悍兵昔已然，黠將近亦頗。昌言假報國，湼面刺投火。豺狼奮哮噬，蠭蠆利掀簸。横行入通邑，焚掠窮委瑣。況聞南陵寇，執事初意惰。出没勢已張，翦滅計未果。宣城俯百里，千室盡奔嚲。王事吾有程，馬頭戴印顆。叱馭疾其驅，語言紛炙輠。何當說羆貅，一洗根本禍。
寧國道中 沈與求
山石犖确行路難，山風蕭蕭吹早寒。十步九歇僕馬瘁，兔蹊鳥道窮躋攀。崖谷空籠瀑泉走，碎玉零亂飛前灘。石堤捍水幾百級，落處疑有蛟龍盤。兩山之間開畎畝，石罅著鋤那得寛。前村後村烟火冷，土牆茅蓋常掩關。我行不知記近遠，官游歲晚良自歎。豈如家家一飽外，鷄豚社酒相追歡。那知亦有簡書畏，里胥剥啄驚衰顔。
夜宿千秋嶺下田家 沈與求
陰壑來悲風，薄莫吹急雨。冥冥攬寒色，咫尺暗山路。茅簷兩三家，曲澗縈竹塢。停車且問訊，欲止此何許。老翁行步弱，扶杖倚門戶。問我官何忙，野宿今無所。向夜號狐狸，深林嘯豺虎。甘心在擇肉，闖首輒憑怒。駕言往何之，一榻翁敢拒。延我傍中堂，慇懃慰良苦。解衣土銼旁，支枕憩行旅。昏然飽安眼，境寂絕猜怖。雞聲報明發，征車犯寒去。呼燈別老翁，鼻息方栩栩。
溪上見梅 沈與求
晴溪漲淥如陰苔，晴山插影相低回。畫船疊鼓順流下，波光浩蕩征帆開。灘縈岸繚柂牙轉，水石相激如奔雷。須臾已復過絕壁，歸路漸近嚴陵臺。山重溪複境彌迥，暗香忽自空中來。日斜正見叢棘外，炯炯疏片飄寒梅。槎牙一種獨愁絕，含情不語明巖隈。凌波疑是水仙出，縞衣素質行徘徊。下窺清淺一笑粲，坐使凡卉俱塵埃。山谷之儒已臞甚，龜腸鶴骨世所咍。相逢頓覺百憂釋，不嫁春風誰與媒。舟行易遠空回首，角聲吹夢心悠哉。
次韻張仲宗感事 沈與求
諸侯救周衰，能事存筆削。後學競專門，膚引迷注腳。寧知懼賊亂，誅意未爲虐。上皇志包荒，大度示恢廓。誤墮虜計中，九廟施箭鑿。將臣擁彊兵，首鼠事前卻。專雄懷顧望，散黨失歸着。坐令兩宫車，北轅狩沙漠。天王紹絕統，憤此國勢弱。嘗膽復大讎，此意良不薄。向來督真姦，國典猶闊略。群公争護前，循習久彌確。黄屋泛滄溟，黔首寄矰繳。世無管夷吾，老眼雙淚閣。何當誅賞行，浩歎成嗢噱。曜靈還中天，冰雪自銷鑠。
次韻允迪祕監同年所寄會稽唱酬之什 沈與求
秋鴻度寥廓，天遠勞目送。燕雀各有謀，墮此朝餔供。平生江海游，往事恍如夢。簮裳彊結裹，翰墨困嘲弄。一官冗不治，匹馬旁無從。迷行落小劫，直意識大洞。似聞脯麒麟，頗欲翳鸞鳳。眼無行祕書，此語誰與共。貧知世路艱，老覺交情重。功名等戲劇，射覆偶微中。龍媒駕鼓車，款段朱絲鞚。南游探禹穴，聊得登覧縱。時危要奇策，塗窮勿長慟。相期論少卑，材大古難用。
鄭維心約趙安道中大家兄次律學士及僕探梅城山乘月泛舟而歸 沈與求
窮居不厭車馬絕，委巷衡門常晝閉。朝來剝啄誰過予，倒屣逢迎走驚蹶。里中勝士真可人，爲憶寒梅耿殘雪。招呼聞早探幽芳，平溪徑遣扁舟截。西山佳處雲塢深，松竹蕭森迷洞穴。上方小閣鏁空明，開窗下見千山列。畫手無人貌平遠，野闊天多供一瞥。冰花只作小寒枝，拄杖不辭穿巀嶭。野僧省事畏客狂，攀援自向南枝折。疏香低入坐中來，骨冷肌清伴高潔。襟期況有公子賢，伯也雄豪負奇節。手拈凍蘂薦深杯，妙語琅琅契禪悦。人間此會不多有，忍放杯空成小別。歸來懷抱與誰論，一櫂翻然載明月。
臘月二十六夜大雪投曉霽色恍然鳥語啁啾便有春意感而賦之 沈與求
黄昏雪打窗，夜雨破幽夢。晨光逗簷花，霽色晃池凍。老木驚向榮，好鳥發微哢。草根露纖芒，蟲聲試群哄。空畦土勻酥，側澗泉流湩。臘盡殺氣衰，春歸生理共。人情自多端，天意皆曲中。懸知造物公，未厭萌區衆。艱難重時節，俯仰疲迎送。心閑數造化，骨寒遭鬼弄。那驚梅柳新，但飽藜藿供。行須過田家，泥飲空社甕。
次韻葛魯卿送示近作一通二首  其一 沈與求
八騶盡屏如縈策，微步招尋老賓客。離離草色亂溝塍，腳底春風隨蠟屐。蟄龍昨夜起洄潭，忽雷閃電飛千巖。朝來遺珠落懷袖，復見國風歌二南。公洗膏肓砭傳癖，詞伯儒宗蚤揚歷。詩成聊復貯錦囊，副在久應藏石室。只今漂泊客烟村，高哦七字哀王孫。有如此言公不食，東山那得留安石。
次韻葛魯卿送示近作一通二首  其二 沈與求
君侯胸次多籌策，歲晚翻爲江海客。小隱方營一把茅，幽尋定費幾兩屐。公心落月印寒潭，出濟巨川歸築巖。追還正始遊戲事，聊爲風騷作指南。我有幽憂如酒癖，起誦君詩春寂歷。天公下取氣凌雲，神物護持光滿室。老矣懷歸葑上村，倚公佳句譜桐孫。須公拯危紓旰食，快寫車攻刊樂石。
葛魯卿再和復用前韻奉酬  其一 沈與求
上謁軍門宜杖策，誰爲兵家分主客。猛將翻乘下瀨船，幽人退整登山屐。山泉聞似百花潭，山曲盤回十里巖。丘壑夔龍人太息，那將捷徑比終南。吾邦舊事論三癖，佳處還堪記遊歷。深譏表餌誤朝廷，急賛烝嘗安廟室。避地來居水遶村，鳬鷖哺子竹生孫。苜蓿堆盤從野食，人愛當年二千石。
葛魯卿再和復用前韻奉酬  其二 沈與求
平生自愧無奇策，魔去徑須呼逐客。兀身聊欲避風塵，作意何能分履屐。驚魚畏網伏深潭，窮猿失木號重巖。殺氣漲天消息斷，但想滄海浮東南。囊無一錢誚錢癖，鮭菜醒人今齒歷。忍言走馬過章臺，空駭祝鷄餘土室。傖父嗔儂語带村，錦心繡口拜天孫。端爲遠謀箴肉食，誰能饒舌攻牢石。
葛魯卿再和復用前韻奉酬  其一 沈與求
聞公卜居問龜策，隱屏畏人呼重客。閑招溪友鐵頭航，戲躡鄰娃金齒屐。舍旁修木蔭風潭，坐有郎君掣電巖。已將此段慰偪仄，更爲岑參來巷南。細說當年陳類癖，伏閤忿争書日歷。國醫袖手藥籠空，掛壁猶餘弓矢室。吾州萬落與千村，以葛名兒浸及孫。刲羊擊豕作寒食，定恐酌公忘斗石。
葛魯卿再和復用前韻奉酬  其二 沈與求
小檻觀魚呼策策，來伴漁蠻作逋客。風回別浦有飛帆，雨濕斷堤無響屐。夢回春到放龜潭，潭上雜花開石巖。十椽老屋烟燼滅，越鳥無日忘巢南。空說花驄酬馬癖，豈有過都如塊歷。出門咫尺行路難，只辦蒼黄問家室。鼓鼙聲動何處村，争挽神器歸王孫。今者不樂憤忘食，奮臂擬關弓五石。
奉題思上人妙峰堂 沈與求
上人游四方，雲水渺長道。一言契深心，百法從此了。十年歸故山，不踏山前草。經營妙峰堂，想像德雲老。閉關習跏趺，宴坐兀枯槁。混迹雖寰中，寄意已塵表。深枝姹巖花，雅音喧谷鳥。翠竹伴幽禪，白蓮敷衆好。山空有雲歸，地净無塵掃。回觀第一義，湛湛孤月皎。法門有等差，問訊今誰曉。躍身寶樓閣，此堂終褊小。
維心方刊正三國史某以精筆遺之蒙餉大篇爲謝氣格渾然三復感歎漫依元韻奉和蕪陋增愧 沈與求
諸豪雄誇劍芒銛，毛錐斂避收餘尖。櫝間黯黮渇銅雀，案上爬沙枯玉蟾。學堂山人有遺裔，筆力大可千人兼。掉頭不肯書柿葉，酒酣起舞怒奮髯。十年歸坐溪口屋，傲視冠冕猶髠箝。草玄草聖聊戲耳，如醫識藥信手拈。邇來直筆到三國，去取法度何森嚴。眼中青白世矜異，皮裏陽秋誰顧瞻。更憐中書今且老，鷄毛葦管争出奩。懸知入手便獰劣，那復助子窮幽潛。我持妙穎急送似，標題珍重存華籤。勢如執法貴心正，俗病要以此語砭。揮掃定見龍蛇走，紬繹何憚歲月淹。須知筆意似人意，柔順未必非凶憸。
長樂梁世則爲余言林氏達觀樓横海嶠天下奇景也索詩爲賦一章 沈與求
老眼紛世故，百嗜了若遺。忽聞佳山水，未到神已馳。迢迢古長樂，山水天下奇。中有隱君子，少讀昇天詞。兹遊不可遂，樓居在厜㕒。要欲盡一覧，吞滅海嶠姿。想當宴坐久，遠意渺莫追。定見月嶺墮，洪瀾浴朝曦。蓬萊蔚相向，拍手招安期。秀色故可餐，卻粒到玉芝。何當往從游，下視培塿卑。
和張仲宗送柯田山人歸隱  其一 沈與求
我家洄潭上，卜鄰左顧龜。中有隱君子，孤風邈難追。玩世逐虎鬼，祈年訊蛇醫。籬根縣瓠壺，蔓野紛翠帷。客至勿遽迎，借問來者誰。
和張仲宗送柯田山人歸隱  其二 沈與求
窮巷車馬絕，杖屨得往來。老儂起招呼，情話真樂哉。意行忘早宴，佳處首重回。月出一犬吠，柴門風爲開。收還四方事，老子良足哀。
和張仲宗送柯田山人歸隱  其三 沈與求
誰爲雙眼青，自失兩鬢黑。溪山招客子，占勝清涼國。古人如可作，晚歲意何及。是中但可飲，慎勿忘酒德。酒酣動長忿，驚問兵誰勒。
和張仲宗送柯田山人歸隱  其四 沈與求
往年城下盟，殺氣横九有。脱身敵中來，親戚驚老醜。抗言半渡擊，失計推禍首。誰能返秦璧，争欲仇魯酒。着鞭空浪忙，好語得鷄口。
和張仲宗送柯田山人歸隱  其五 沈與求
有弟在一方，丹臆危涕横。念言還鄉夢，遙夜懷紫荆。忽興攬衣坐，孤燈耿青熒。雁奴信何功，捫心愧鴻冥。棄置復棄置，終尋白鷗盟。
鄭維心用張仲宗韻見贈復次其韻奉酬  其一 沈與求
幽人臥南窗，支床伏穹龜。白墮意冥契，黄庭心暗追。身閑有餘適，國病何當醫。此事姑棄置，溪光掛屏帷。顧影或自笑，問言子從誰。
鄭維心用張仲宗韻見贈復次其韻奉酬  其二 沈與求
少日功名心，偃蹇挽不來。雄豪本戲耳，静樂真賢哉。畏事口三緘，憂時腸九回。無客榻長掛，有懷尊自開。酒酣氣如雲，高哦追八哀。
鄭維心用張仲宗韻見贈復次其韻奉酬  其三 沈與求
胸中飽世故，了了分白黑。十年客異縣，中夜夢鄉國。買鄰枕寒溪，此計吾猶及。大恐歲星惡，翻令銷福德。不如早移文，徑效山庭勒。
鄭維心用張仲宗韻見贈復次其韻奉酬  其四 沈與求
浮名等浮雲，過眼亦何有。誰能學東鄰，深顰不知醜。朔風吹飛霜，素色侵皓首。幽憂無與娛，萬事付杯酒。客來勿多談，要使耳如口。
鄭維心用張仲宗韻見贈復次其韻奉酬  其五 沈與求
江濤故洶湧，胡馬猶縱横。健兒委戌甲，老農持棘荆。去年拒胡地，白骨堆晶熒。機權失猶豫，理數歸杳冥。誰如管夷吾，九合先同盟。
次韻葉左丞見寄  其一 沈與求
先生少英發，身爲國元龜。玉堂動敏翰，諸老歎莫追。向來三折肱，舉世推良醫。小試經綸才，艱難佐籌帷。憂時儻失聲，捨我今其誰。
次韻葉左丞見寄  其二 沈與求
巖棲分麾去，鼎食羞嗟來。憂樂有大者，得喪良小哉。霣心驚地坼，攬涕祈天回。願言國步肅，追理邊隙開。潔身未足道，王孫真可哀。
次韻葉左丞見寄  其三 沈與求
幻緣東即西，妄境白成黑。那於土偶間，平地見佛國。雲山樂未央，歲月嗟何及。恩讎一快意，聲利多慚德。名成復逃名，翻恐鍾鼎勒。
次韻葉左丞見寄  其四 沈與求
胸中浩無垠，富貴公自有。厭居廊廟榮，戲習村野醜。荒山披石林，它年齊峴首。殺雞侑晨炊，炰羔行社酒。此樂應獨知，世味難可口。
次韻葉左丞見寄  其五 沈與求
仗馬失芻豆，那顧一榻横。小兒衣挾楮，老妻釵墮荆。心事獨炯炯，眼力雙熒熒。君恩未報償，浩歌託沈冥。上天不難知，誰能訊背盟。
希顔提舉愽士謁葉公左丞於石林公遺之詩屬余次韻 沈與求
劉侯磊落人中傑，半生塵土略如我。酒酣氣與天低昻，長笑拘儒費膏火。虺隤一馬上高崗，怪來喜色猶揚揚。探得驪珠攜滿袖，明月掛空無價償。
夾竹桃花 沈與求
搖搖兒女花，挺挺君子操。一見適相逢，綢繆結深好。妾容似桃蕚，郎心如竹枝。桃花有時謝，竹枝無時衰。春園灼灼自顔色，願言歲晚長相隨。
蠶 沈與求
吳桑成綠陰，吳蠶盈翠箔。闔門障風雨，荒祠動村落。千絲爲衣被，一繭自纒縛。殺身以成仁，此計殊不惡。
松下追涼 沈與求
佳哉十八公，凜凛廊廟具。大匠偶未收，蒼髯鬰如許。根盤曲磵幽，勢宅層崖阻。清風自掃門，當伏不受暑。顧我蕭散姿，本是山中侣。出逢畏日長，隻影無地去。偷閑蕭寺游，清陰直修廡。神交先浩茫，徑造不我拒。斗酒起自行，開懷爲延佇。寒綠浸杯盤，勁氣逼牙輔。語已心地涼，外熱寧足禦。公家綠骨蛇，千歲穴深土。何當供晨餐，散我腰腳僂。它年聽颼飀，危冠掛神虎。此意亦大奇，勿與夏蟲語。
呈唐子明同年 沈與求
饑來驅我出蓬蒿，鬢影鬖鬖舞二毛。黄甲浮名誇俗子，白丁結習數吾曹。老盆貯酒心猶健，嬾架抛書趣亦高。萬事含糊自堪樂，不須持板念徒勞。
攝尉歸安呈江嘉 沈與求
無地誅鋤一束茅，清吟端作反離騷。奔波且復同香尉，蕭散還須似馬曹。名下迹公初定價，暗中索我便矜豪。文章論世寧論晚，肯慕群飛輒仰高。
小雨 沈與求
小雨廉纖未肯晴，勒回花信待清明。冷官何預芳菲事，空聽春禽作意鳴。
清明日晚晴 沈與求
正好園林藉落英，細風吹雨濕清明。牆陰旱渴休無賴，自有鳴鳩解喚晴。
舟過荻塘 沈與求
野航春入荻芽塘，遠意相傳接渺茫。落日一篙桃葉浪，薫風十里藕花香。河回遽失青山曲，菱老難容碧草芳。村北村南歌自答，懸知歲事到金穰。
夏日書事 沈與求
洗竹明新牖，疏泉理廢池。破礱炊玉粒，釣鯽鱠銀絲。假寐抛書帙，蠲煩泥酒巵。空餘八角扇，嬾惰不能持。
秋日戲呈蔣達可檢討 沈與求
西風摵摵舞庭槐，沈李浮瓜事益乖。不飲竟逃官長罵，長年唯厭太常齋。已看簾幕辭歸鷰，猶訝池塘沸亂蛙。坐想臞仙遙集處，應頽醉玉泥金釵。
同官用僕秋日詩韻述懷因復和之 沈與求
荷鍤相隨死便埋，達人於世豈長乖。囊錢擬定文章價，瓢飲聊甘祭祀齋。兒輩那知群野鶴，我曹寧復問官蛙。何如細瀹烹茶鼎，日向松陰爇亂釵。
從劉殿院借書 沈與求
骨寒宜伴列仙臞，欲喜依劉計未疏。自昔暗中人易記，到今名下士非虛。欲從給事論奇字，擬向中郎得異書。願借牙籤三萬軸，爲公一一辨蟫魚。
過徐氏莊居 沈與求
只着南冠不著纓，掉頭防我問功名。數椽茅屋有時漏，一墢野田無具耕。酒地定能容勝踐，墨畦終擬過平生。扣舷歸去蒹葭閙，後夜相思看月明。
與道按田至湖山有詩凡九章次其韻 游天平山 沈與求
行盡郊原指掌平，亂峰争聳髻鬟青。山家不識高軒過，驚走兒童戶半扃。
與道按田至湖山有詩凡九章次其韻 白雲泉 沈與求
瓦鼓喧喧殢土龍，紙錢零亂野祠中。誰能向此分餘瀝，潤澤焦枯不計功。
與道按田至湖山有詩凡九章次其韻 題靈源寺 沈與求
出郭有餘適，到山無限清。野泉依井落，古刹並湖成。水鳥閑中趣，風松意外聲。問僧知此觀，身世若爲輕。
與道按田至湖山有詩凡九章次其韻 雲隱軒 沈與求
風埃滿眼作凄涼，招隱空山此計長。祇恐誤隨雲出岫，不如專以醉爲鄉。
與道按田至湖山有詩凡九章次其韻 題林屋洞口 沈與求
仙去遺蹤亦漫留，羽旗那復肯來遊。欲知洞府烟霞邃，漠漠蒼崖面橘州。
與道按田至湖山有詩凡九章次其韻 題靈祐觀 沈與求
聞道藤蘿一一攀，要窮佳處識湖山。青琳宫闕當西崦，應費巾車數往還。
與道按田至湖山有詩凡九章次其韻 毛公壇觀 沈與求
山脊層壇古，松根曲徑微。衣冠久已化，殿閣自相輝。喬木交加合，閑雲自在飛。無端雪髯老，猶效鶴重歸。
與道按田至湖山有詩凡九章次其韻 題上真宫 沈與求
我欲款玄關，誰能供逋客。相將持綵囊，珠露滿蒼柏。
過徐氏郊居 沈與求
林梢眇眇墮斜暉，剝啄還來扣隱扉。門巷劣容居士屩，塵埃不到野人衣。恰當夜甑黄粱熟，盛供春山紫蕨肥。侍坐無人只山月，兩翁相對自忘機。
到吳 沈與求
三載故鄉別，歸帆恰到吳。食寒新火換，天闊斷雲孤。酒市仍依岸，漁村遠带湖。碧山千萬疊，翻憶夢崎嶇。
感事 沈與求
鬢毛端欲改，歲月竟相侵。薄宦顔難彊，窮塗感易深。舊交多得路，古道罕知音。吾事政如此，飄零違寸心。
旦日趨府 沈與求
紫簫吹夢斷，起視斗闌干。痩馬踏殘月，單衣中薄寒。錦囊那復佩，革带頓成寛。浪逐官曹底，更題敢自安。
次韻秀守苗郎中喜雨 沈與求
旍斾傳呼起伏龍，雨翻枯澤已全通。招呼急吹添秋思，袪逐驕陽助歲功。蝝子有知先避境，葑根無着盡浮空。老農自笑豚蹄祝，惠政流行盍屢豐。
次韻盧憲小雨 沈與求
狂風初作惡，小雨似知時。破睡心長折，呼愁眼易饑。勃姑穿渡急，鴉舅出林遲。春事今如此，幽尋有底期。
雨不止 沈與求
已看城郭半浮楂，水戽聯翩接渚涯。天意若知民意切，停鞭且止阿香車。
新春書事 沈與求
早歲驚逢上苑春，蹇驢朝踏落花塵。只今嬾問芳菲事，桞眼相看也笑人。
次韻盧憲春意 沈與求
少陵花惱便顛狂，天與多情付此郎。宿露園林鶯舌亂，暖風庭院蜜脾香。閑愁幾欲縈春事，幽怨還能入醉鄉。應斷玉樓雙望眼，便須催促理歸檣。
清明 沈與求
杏火燒空潑眼明，游人蕩槳淥蕪城。山歌慣習吳歈調，水戲終含楚些聲。草滿池塘春漲淺，鷰歸簾幕午風輕。踏青舊約誰能問，已喜年來粥有餳。
報中有盛年休官者感而賦詩 沈與求
中都如海士如鱗，乘雁雙鳬亦見馴。林下已無長往客，江頭誰伴獨醒人。因循儻使能成事，彊健何須便乞身。但喜高風激頽俗，要令鐘漏一番新。
有懷山中  其一 沈與求
可奈風埃老客游，故山歸思日悠悠。軒裳結裹非吾事，野性從來在一丘。
有懷山中  其二 沈與求
冠卷塵埃亦漫彈，勒移終復愧家山。它年猿鶴應相笑，倦羽卑飛久未還。
次韻宏父喜雨 沈與求
黄壟初看卷麥禾，老農還復厭晴多。四郊戽尾開新瀆，一雨苗根長舊科。已發政聲歸召杜，更驚詩律鬬陰何。王孫欲識田家樂，水亂溝塍涉可過。
行簡以曾守韻見貽復和一篇 沈與求
續經無復補嘉禾，老去忘懷及見多。摘尾簿書寧問署，點頭章句僅成科。求田下澤吾行且，招隱空山子謂何。千萬買鄰真左計，一丘端約老相過。
申應時以圖尋山圖所載湖之西溪也爲作二絕句  其一 沈與求
王維買宅先成畫，申子尋山亦載圖。它日真能營小築，此山佳處着儂無。
申應時以圖尋山圖所載湖之西溪也爲作二絕句  其二 沈與求
故國山川真可老，十年塵土負歸期。而今更笑申夫子，似我平生費夢思。
客至具餉庖中止有豚肝客不食 沈與求
三九家風故自寒，朝來饌客到豚肝。不須凖擬供塗竈，口腹那能累長官。
次律兄持節燕山且調兩河兵賦喜而作詩  其一 沈與求
伯也吾宗秀，心期萬里侯。燕民方築郡，漢使果鳴騶。更借牙籌計，聊寛玉座憂。平生揮翰手，此意莫淹留。
次律兄持節燕山且調兩河兵賦喜而作詩  其二 沈與求
中年情緒惡，遠別信音疏。聞道陰山路，貪迎使者車。騎羊厭鳴鏑，佩犢欲扶鋤。願上螭頭奏，煩苛一切除。
喜次律兄見過 沈與求
大艑軻{車我}許暫留，一樽相屬話牢愁。封胡羯末名終在，許史金張迹浪投。遵陸漸看鴻雁集，在原當記鶺鴒求。它年會有相從樂，泛宅浮家萬事休。
倦夜 沈與求
獨坐苦無賴，開軒懷抱空。徘徊簾上月，淅瀝竹間風。清影迷篝火，哀音咽砌蟲。怪來寒次骨，霜氣已冥濛。
單顔徒以盜失邑被譴赦令復官喜而有詩次其韻 沈與求
千里風雷起放臣，反騷端欲陋靈均。宦情遽逐鵬程遠，喜氣猶驚鵲語新。它日鍾魚應落夢，半生塵土未酬身。會須更整青雲步，往事當令問水濱。
土人腊蛙見餉爲作此詩 沈與求
此族知何族，生涯一廢池。似能矜喜怒，那復辨官私。暑雨浮萍閙，秋風牡菊遲。肯嫌同腊鼠，小嚼爲紛披。
送別 沈與求
老覺交情重，貧知世路高。相看心已折，此別夢應勞。未用脂長轂，須聽詠大刀。平生故人意，能費幾綈袍。
莊于經解官作二詩道別有江湖蓑笠之句次其韻兼敘離索  其一 沈與求
雨餘千里見秋毫，綠漲西陂湧浪濤。桂楫蘭舟驚送別，鸞篦象齒記分曹。官游莫漫嗟流落，人事方將困驛騷。亦欲江湖理烟艇，不知何處可容篙。
莊于經解官作二詩道別有江湖蓑笠之句次其韻兼敘離索  其二 沈與求
自許論交絕比周，向來傾蓋喜同流。俗間久矣無青白，客裏終然有去留。能事要須槃礴臝，廋詞何必畔牢愁。看君躍馬章臺道，肯爲滄波夢棹謳。
秉元以按田至村落有詩次其韻 沈與求
竹戶連村閉，官何此榜舟。蒿萊半殘壟，風露溢清愁。試爲歌田畯，那知餞蓐收。老盆如見領，應作小遲留。
巖桂 沈與求
小軒巖桂露香乾，秋蘂扶疏碧玉寒。章句那能如許樣，夜深渾作月中看。
次韻行簡北城登眺述懷 沈與求
東觀無人數伏虔，一臞塵土獨凄然。高情自欲侵天半，清夢何由到日邊。顧我書空嗟咄咄，知君捫腹笑便便。登高懷遠無窮意，故合春容賦大篇。
行簡釋奠學宮登北城眺覧有詩嘗次其韻再和二章  其一 沈與求
奠幣儒宫已告虔，城樓遠想獨悠然。陰陰古木回潭外，渺渺平蕪落照邊。野色向人聊嫵媚，笻枝入手自輕便。興來不暇尋思嬾，酒後狂歌定幾篇。
行簡釋奠學宮登北城眺覧有詩嘗次其韻再和二章  其二 沈與求
當年蠟鳳識僧虔，晚歲相從意惘然。更笑豎儒多敗事，稍聞上郡已開邊。酒醪窮巷誰能載，簡牘平生自不便。風月兩溪真可老，待收功業付詩篇。
曾守置酒月波樓以張倅至有詩命坐客同賦 沈與求
詞語平生故自蕪，登高重愧賦成初。諸君此處識老子，右衛向來煩長輿。波上旌旗飛退鷁，樓前歌管出金魚。回欄後夜同延月，直下方池可更疏。
夜坐  其一 沈與求
娟娟微月小窗東，竹裏寒聲嘯夕風。孤客坐來驚歲晚，推愁不去酒杯空。
夜坐  其二 沈與求
虛堂夜寂自神清，更僕無端倦觸屏。多謝短檠隨我老，更温檀火校黄庭。
曾守病目以治法與之有詩見貽次其韻 沈與求
聞道牙籤檢校頻，昏花錯莫亂驚塵。未須止酒妨投轄，便可捐書當徙薪。肘後有方餘幾所，眼中無障更何人。須公舊觀神明復，凖擬花前一笑春。
次韻曾守立春席上七絕句  其一 沈與求
澤國春歸早，連門競築臺。夜來風力峭，疏片半飄梅。
次韻曾守立春席上七絕句  其二 沈與求
曉凍穿流急，晨光照火新。四郊和氣合，歌吹待班春。
次韻曾守立春席上七絕句  其三 沈與求
花光浮翦勝，酒色動雕觴。欲識邦侯喜，眉間照席黄。
次韻曾守立春席上七絕句  其四 沈與求
跨臘纔更歲，經宵併是春。黄堂清訟缿，欲助發生仁。
次韻曾守立春席上七絕句  其五 沈與求
日應東風轉，春隨北斗回。不須鄒子律，餘暖到寒荄。
次韻曾守立春席上七絕句  其六 沈與求
曉卜農祥正，遙知歲事豐。小桃如有意，欲吐故時紅。
次韻曾守立春席上七絕句  其七 沈與求
曲席紛羅綺，中腔度管絲。歡聲連萬井，一一擁春祺。
月波樓 沈與求
突兀晴樓壓郡城，樓前波面縠紋生。何人合作佳從事，來伴胡床看月明。
會景亭 沈與求
柳株高下隔桃蹊，萬頃烟波似渼陂。畫手無人貌平遠，小亭風冷立移時。
次韻楊縣丞見寄 沈與求
雙瞳炯炯四筵傾，少日才堪賦兩京。花縣署曹聊試可，鱣堂傳德尚流清。横琴勿寫峩峩志，引水當令㶁㶁鳴。後夜扁舟同泛月，野田端見綠蕪平。
次曾宏父韻  其一 沈與求
小雨經旬戶不開，隔牆青子滿江梅。幽禽葉底如相識，睥睨空庭欲下來。
次曾宏父韻  其二 沈與求
三楚浮魂不可招，夢游赤壁夜停橈。朝來快讀黄州賦，猶喜周郎得小喬。
次曾宏父韻  其三 沈與求
微官似有不如無，老去因循負壯圖。但得誅茅三畝宅，世緣端欲付軒渠。
次曾宏父韻  其四 沈與求
未用欣然念可人，世間那有白頭新。出門更復推葱麥，笑殺扶風井大春。
曾宏父作詩別行簡索僕同賦 沈與求
俗間忘勝踐，客裏度春愁。拄頰真狂計，焦頭乏遠謀。剛疏徒自許，德怨浪相求。奏乏三千牘，詩慚一百籌。豈能資宦達，端合辦歸休。遣興鵝兒酒，銷魂燕子樓。枯笻青草渡，老屋白蘋洲。此意無窮樂，今懷未滿憂。轉喉寧問諱，繞指叵思柔。二妙看騰踏，頻年歎滯留。花時閉深院，雲際渺輕舟。應念騎曹掾，平生信謬悠。
曾宏父將往霅川見內相葉公以詩爲別次其韻以自見  其一 沈與求
客裏思家且罷休，無聊懷抱不禁愁。鰣魚苦筍過百六，又到一年春盡頭。
曾宏父將往霅川見內相葉公以詩爲別次其韻以自見  其二 沈與求
腸斷故園春到時，澆花日日遶芳蹊。而今夢逐東風去，小榼深杯手自攜。
曾宏父將往霅川見內相葉公以詩爲別次其韻以自見  其三 沈與求
兩溪以南無數山，興來徑造無時闌。空餘日蠟幾兩屐，日暮雲深天小寒。
曾宏父將往霅川見內相葉公以詩爲別次其韻以自見  其四 沈與求
隔溪花柳自無賴，烟淡風微惱殺人。走向西家覓酒伴，芒鞋竹杖去尋春。
曾宏父將往霅川見內相葉公以詩爲別次其韻以自見  其五 沈與求
牆根啁啾百鳥閙，最愛乳鳩來喚晴。日永春閑深院落，渠能便當管絃聲。
曾宏父將往霅川見內相葉公以詩爲別次其韻以自見  其六 沈與求
揚舲送子下苕霅，繫纜沙頭多柳株。十載風埃老行客，不知鷗鳥記人無。
曾宏父將往霅川見內相葉公以詩爲別次其韻以自見  其七 沈與求
前溪溪頭玉色魚，羊酪豈可比鮮腴。江黄會中有勝處，健步走置煩長鬚。
曾宏父將往霅川見內相葉公以詩爲別次其韻以自見  其八 沈與求
野店山茶亦可口，試敲松火煮石泉。相逢故人如問訊，但道老去多煩煎。
曾宏父將往霅川見內相葉公以詩爲別次其韻以自見  其九 沈與求
翰林胸中浩千古，筆頭戲作江海潮。子行造膝可問法，門前烟浪拍溪橋。
曾宏父將往霅川見內相葉公以詩爲別次其韻以自見  其一○ 沈與求
邦侯言語妙天下，學海故自吞百川。傳杯擊鉢盡具眼，醉中莫漫思逃禪。
舟行即事 沈與求
逗帆風借力，入坐水浮光。村落知多少，郵亭自短長。跳魚吹暗浪，浴鷺耿殘陽。又是吾廬遠，相看思渺茫。
舟過北塘 沈與求
嫋嫋輕颸動，娟娟佳月升。岸回雙樹暗，村遠一燈明。過雁參差影，跳魚撥刺聲。停橈且勿去，吾意不勝清。
羞墓 沈與求
富貴因人德未酬，繡衣歸去竟何求。荒墳三尺斜陽裏，千古徒增女子羞。
舟次吳淞江 沈與求
棹發鱸鄉晚，頻經桂子秋。嬾投青玉案，政敝黑貂裘。水落喧漁市，雲微辨橘洲。五湖烟浪静，誰復泛扁舟。
吳江阻雨過豁然閣次周廉彦韻  其一 沈與求
花鴨呼群自拍浮，何人蓑笠在孤舟。半生已負江湖約，不爲經行肯蹔留。
吳江阻雨過豁然閣次周廉彦韻  其二 沈與求
濛濛小雨麥秋天，江上人家欲暮烟。行客未能忘勝處，繫舡來伴白鷗眠。
吳江阻雨過豁然閣次周廉彦韻  其三 沈與求
我本三生一散人，翩然小棹五湖春。何從便結滄浪伴，纓上而今有宿塵。
燈上人頤齋 沈與求
道人小室要觀身，兀坐蒲團莫欠伸。縱有諸天來應供，靈龜納息自爲真。
次韻江元壽題寧境寺湖光亭 沈與求
客行終日厭區區，蹔借晴光照坐隅。水漾龍鱗浮窣堵，蓴開雉尾供伊蒲。欲隨漁子飛雙槳，似與仙翁在一壺。目亂風埃知有幾，肯來幽處濯纓無。
舟中聞元用遂魁天下士論歸之輒成五十六字呈宏父車馬至中都當舉似也 沈與求
翰林發策冠諸儒，再世重歸汗血駒。醉後揮毫凌月窟，夢中插翼上天衢。半生懷抱吞餘子，一日聲名振八區。歸去玉堂清夜直，也應憐我老江湖。
吳門別曾宏父 沈與求
招手湖山初識君，眼中已復見輪囷。清言自是一時傑，豪氣欲無千載人。客路臨分隨夢遠，老懷論舊覺情親。心期不免功名逼，儻記江南草樹春。
還憩湖光亭復次江元壽韻 沈與求
羊酪蓴羹本異區，江湖隨俗語娵隅。紫鱗撥刺衝文荇，翠羽翩翾過綠蒲。舴艋興饒青絡馬，笭箵自當紫微壺。叢書校罷頻搔首，天末孤帆去欲無。
次韻錢德初九日旅懷三絕  其一 沈與求
西風江面荻花秋，鱠玉頻年念昔游。客帽只今無地落，黄花滿眼漫供愁。
次韻錢德初九日旅懷三絕  其二 沈與求
登高虛欲夸能賦，樂事何曾副賞心。斜日孤雲兩愁絕，一觴聊爲盍朋簮。
次韻錢德初九日旅懷三絕  其三 沈與求
濁醪自稱和山藥，小令新能坼水花。況有阿戎供細雨，豈知秋思滿天涯。
過嘉禾野塘 沈與求
木末孤烟起夕炊，茅簷直下釣魚磯。蒼茫遠水連天碧，一葉短篷何處歸。
僕夫自燕山來云有次律兄書被盜失去 沈與求
投曉平安使，倉皇扣倚廬。修塗幸及此，細語問何如。云自三關道，曾持一紙書。崎嶇經寇難，隻影到鄉閭。
杜季習遊恒山謁府帥劉公輒次劉彦常韻作二詩送之  其一 沈與求
勇往都忘去路難，胸吞螭虎氣桓桓。吳頭楚尾三年夢，塞北江南五月寒。痩馬繫門留我別，明珠攜袖許誰看。書生自有西江量，何止能濡舌本乾。
杜季習遊恒山謁府帥劉公輒次劉彦常韻作二詩送之  其二 沈與求
上相平胡不作難，已開亭障徹烏桓。公朝問罪知誰敵，窮虜要盟故自寒。烽燧報安千徼肅，羽書飛捷萬人看。書生夢想從軍樂，雋語銘功墨未乾。
董深大有詩紀吳江豁然閣舊遊索僕繼和 沈與求
湖陰舊雨記重來，小閣深明傍水開。螮蝀横空橋倒影，琉璃拍岸浪成堆。勝遊君復羹魚婢，幽屏予方飯芋魁。遙想經行斷堤曲，野花漂盡雪玫瑰。
次韻河陽張先父秀才 沈與求
雲疏日薄九秋深，故國懸知詠稾砧。試拂青萍憐氣在，更攜綠綺覺塵侵。浮家泛宅三年夢，臨水登山萬里心。小騎羨君盤谷去，肯如思越費清吟。
託長興吳宰僦居 沈與求
一區無地可經營，宦牒東西寄此行。問舍它時聊爾耳，浮家今日太勞生。肯將口腹累安邑，正欲絃歌聞武城。爲我三間卜茅屋，夜深來聽讀書聲。
寄次律兄學士柯田山新居 沈與求
柯田一曲抱清灣，兩角孤雲擁髻鬟。猿鶴驚心招舊隱，桑麻掠眼接通闤。似聞小築終年就，應是幽扉盡日關。爲報添丁護鵶觜，夜寒歸夢遶家山。
沈景修宗博示試院書事二章次其韻  其一 沈與求
巖谷何人歎久幽，紵袍一一赴兼收。銜枚盡欲成堅敵，懷璧渾疑忌暗投。獨訝終篇惜鷄肋，更須添燭校蠅頭。文章到此無殊律，共賦菁莪汎汎舟。
沈景修宗博示試院書事二章次其韻  其二 沈與求
探簾山鳥一聲幽，斗覺晴光爛不收。好夢已尋江上去，清篇更許坐中投。欣逢阮籍開青眼，肯學虞卿賦白頭。聞道月波春色滿，好攜行客住行舟。
次韻院中四絕句  其一 沈與求
行盡江山不記村，卻隨花信到重門。也知春色嬌無賴，取次先來綠草根。
次韻院中四絕句  其二 沈與求
一尊相屬語黄昏，密雪飄零正滿門。記得江橋回馬處，冷香應斷玉梅魂。
次韻院中四絕句  其三 沈與求
要知春色到池塘，深院無人午夢長。已覺此身便静樂，自温檀火炷爐香。
次韻院中四絕句  其四 沈與求
荳蔻梢頭春意濃，輕狂無奈賺花風。今年拚卻尋芳晚，凖擬殘枝占晚紅。
石壁寺山房即事  其一 沈與求
雲根斸翠接山椒，小築初營一束茅。未放野泉縈曲磵，旋移寒綠引春梢。
石壁寺山房即事  其二 沈與求
望斷南崗遠水通，客檣來往酒旗風。畫橋依約垂楊外，映带殘霞一抹紅。
石壁寺 沈與求
山縈細路走修蛇，峭壁連雲只蘚花。木末忽看幡影亂，馬頭初見殿陰斜。迴廊迤迤穿危嶠，側澗娟娟露淺沙。秀色可餐吾事辦，粥魚茶板莫相誇。
無言頒政以詩寄行簡輒次韻  其一 沈與求
鑴磨文律似攻駒，十載相從亦數予。卷白欲傾東海酒，閉門貪鈔北堂書。風烟入眼山圍座，鷗鷺驚心水滿渠。此樂定非公所有，爲聞鼇禁席頻虛。
無言頒政以詩寄行簡輒次韻  其二 沈與求
平生狗曲視驪駒，妙語琅琅獨起予。酒面那能伴從事，筆頭翻欲戲中書。官曹似是驚蓮幕，問訊何如念石渠。只恐浮名不論數，要須人識士非虛。
行簡用前韻見貽復和酬之 沈與求
歲月如馳鬬隙駒，星星著鬢故欺予。身宜丘壑長經夢，語到軒裳輒廢書。扃步共嗟妨遠趾，清溝自覺映汙渠。黄麻白簡公心事，此去聲名定不虛。
過卞山次韻朱仰止澗亭絕句  其一 沈與求
曲澗潺潺隱石堤，玉虯雙引戲晴漪。相思後夜添清絕，木落山空月半規。
過卞山次韻朱仰止澗亭絕句  其二 沈與求
環珮琮琤落斷崖，水清石痩没平沙。幽人散策經過地，草閣柴扉趁水斜。
昔年 沈與求
昔年尋賀老，同泛越溪航。雨發千巖秀，風供五月涼。目因秦望斷，心爲禹祠傷。聞道東湖地，新來足稻粱。
秋懷二首  其一 沈與求
庭柯脱翳葉，歸翼斷經過。水檻清漁罟，風櫺響藥羅。傲霜荷柄少，團露橘叢多。秋色遂如此，愁成今幾何。
秋懷二首  其二 沈與求
林梢吐寒月，清絕不勝任。蠻榼憑誰共，胡笳秖自吟。探簾風似翦，切戶斗如斟。何處行舟動，澄波自委金。
即事 沈與求
夘酒賸澆胸礧磈，晨梳聊理髪鬅鬙。方床自岸烏巾坐，欲校黄庭嬾未能。
秋日閑居 沈與求
茅屋秋風斗破除，蕭騷渾似浣溪居。青山侍坐從吾好，黄帽籠頭與俗疏。賴有園官能送菜，可無溪友解留魚。從今輒莫慚枵腹，一飽須煩插架書。
送盧左司赴闕舟中口占 沈與求
胸中渺渺九夢澤，筆底滔滔三峽流。自合勳盟真易與，漫回詩律付冥捜。平生所慕李君御，今日聊登郭泰舟。去矣相望重搔首，百年心事小遲留。
野外罕人事 沈與求
野外罕人事，雖貧心自寛。霜蔬供綠節，社酒泛黄團。日落歸牛近，風微宿鳥安。展書遮老眼，燈火砌儒酸。
過竹西 沈與求
百折清灣抱野田，竹西風物故依然。歸牛更背斜陽去，牧笛一聲吹暮天。
贈老禪 沈與求
霜根刺刺蝟圓顱，猶倚禪床聽木魚。底事世緣能老我，到頭塵事不關渠。磨甎幾日能成鍳，閉戶何人欲造車。若有小參重問訊，試尋消息向真如。
成士瑴校登真訣垂就爲作此詩問訊 沈與求
硬黄親校大還書，巖石相看已甚臞。會遣五丁供給使，聊煩六甲奉庖厨。仙風自昔人何有，靈氣於今子豈無。知得茅卿近消息，應驂白鵠到清都。
謝葛魯卿雪中遣介送酒 沈與求
雪舞白衣朝扣門，一車送酒借春温。寒威任減東陽带，和氣全歸北海尊。應爲半生憐麴糵，更留它日燕鷄豚。是中可飲公須記，報字如鴉醉眼昏。
正月十四夜觀燈南寺子虛有詩次其韻兼呈駿發次顔 沈與求
娟娟佳月掛南樓，蕭寺真成秉燭遊。火樹忽驚新節物，春衫不趁舊風流。公方高卧追三已，我亦狂歌發四愁。爲報襟期得名勝，何妨著處一開眸。
再用子虛韻和呈駿發次顔  其一 沈與求
燈市燒春接郡樓，歲豐人樂事遨遊。繁絃急管方連夕，痛飲高談自一流。短帽縱堪陪勝賞，長檠那解照牢愁。歸來卧對西窗月，獨想清光燭電眸。
再用子虛韻和呈駿發次顔  其二 沈與求
十里笙簫沸市樓，已占風物兩優游。人從月窟開青嶂，燈挾星河映碧流。曲席深杯成徑醉，長廊古寺溢清愁。暗中我亦知公在，彊對蘭膏爲舉眸。
子虛復有詩再次其韻 沈與求
誰能延月倚危樓，細履相將偶當游。倦聽山歌懷舊俗，閑看水戲濺寒流。燈光競作千門曉，酒力微寛一掬愁。明日八分疲阿買，詩饞元只在清眸。
次夕雨作用子虛韻奉懷次顔知魚軒小集 沈與求
夾道繒山聳蜃樓，小軒終憶數條游。月將人意十分滿，雨入溪光一派流。静聽屐聲喧夜市，旋挑燈灺醖春愁。閉關不問陰晴事，時怪玄花掠病眸。
別群從 沈與求
十年勞遠夢，今日又征鞍。雨入花梢困，風生麥浪寒。飄零逢酒怯，老大別家難。去矣功名事，終須把鏡看。
瓜步 沈與求
呼聲漸逐潮頭遠，帆影低隨日腳斜。已喜扁舟近瓜步，江鷗無數立寒沙。
將達行在所 沈與求
潮落江城暮，帆開一葦輕。雲屯六龍駐，天近五星明。率土朝方岳，何年洗甲兵。君王似光武，折箠看昇平。
陳子尚博士休官還京口作此詩餞之  其一 沈與求
勇退曾無屋數椽，掛冠神武便飄然。陶潛去家一百里，張翰收名四十年。平世深知還有幾，少時健決已無前。侏儒飽食堪羞死，莫浪狂言爲著鞭。
陳子尚博士休官還京口作此詩餞之  其二 沈與求
西風江上荻花秋，鱠玉頻年念昔逰。世事真成一可慟，身名那問二宜休。公卿禮餞何爲者，僮僕歡迎有此不。鬢影毿毿紛翠葆，晚來鐘漏亦懷羞。
得家書 沈與求
國步猶艱棘，不堪頻問家。霜毛失翠葆，蒿目亂玄花。孤客知時節，殊方度歲華。干戈就休息，歸理邵平瓜。
觀瓊花 沈與求
千里隨河走濁流，檣烏東下指迷樓。春風簾幕今何在，只有瓊花伴客愁。
即事和卓彦翼 沈與求
曈曨曉日上簾旌，簾外幽禽作意鳴。呼斷故鄉千里夢，起來搔首問歸程。
即事 沈與求
造物勞人亦懵哉，又驅疲馬上崔嵬。經從野店初嘗筍，行盡江村始見梅。千里短書先夢寐，半生多難足風埃。桔橰俯仰成何事，已念漁蓑歸去來。
次桐廬  其一 沈與求
決決溪流不滿灘，獨憐舟子上風灣。日斜指點西村渡，竹戶茅牆趁碧山。
次桐廬  其二 沈與求
吏鞅縈人未許閑，當游聊復到春山。倡條冶葉無風味，賴有寒梅醒病顔。
於潛道中 沈與求
首路潛溪驛，鷄聲欲曙天。籃輿衝宿霧，棧閣寄層巔。高下林端屋，横斜石罅田。野泉隨處有，草木盡蒼然。
新城道中 沈與求
馬蹄隨意到，回首隔南崗。日落鳥猶語，春歸花自香。長紅媚幽谷，新綠漲回塘。假榻知何地，昏鐘出上方。
宿葉璋橋庵舍 沈與求
渡澗穿林夕未休，野人篝火引前騶。驚從略彴灘聲急，喜見廜㢝草蓋修。雲臥自驚魂夢冷，星馳先惱肺肝愁。乞身老我雙溪上，記取端能賦遠遊。
水閣小憩 沈與求
雲氣昏昏雨腳垂，客行終日倦奔馳。竹間小閣臨清瀨，俯檻觀魚立許時。
祁門道中遇雨 沈與求
了事癡人有底忙，箯輿勃窣到南岡。樵風槭槭群狙喜，山雨蕭蕭萬木僵。谷底暗分冰澗落，舍旁時度野梅香。殊方歲晚多悲感，歸老丘園此計長。
東西二林寺  其一 沈與求
湓浦維舟訪梵宫，香爐峰下暫從容。重來不爲二林景，永遠禪師有舊蹤。
東西二林寺  其二 沈與求
在昔得名齊，連牆亦共蹊。修篁同碧嶂，寒溜合清溪。閣影高低並，鐘聲左右迷。遊人俄省悟，東即是林西。
東西二林寺  其三 沈與求
遊人多入東林寺，將謂西林景不如。我策短笻行半日，水聲松韻更清虛。
千秋嶺  其一 沈與求
山河四塞限中原，籬落而今不復存。豺虎晝行何日息，但餘征戍滿荒村。
千秋嶺  其二 沈與求
吳越江南絕壁間，可憐争國似蝸蠻。百年父老陶王化，尚記流傳一醉顔。
次韻鄭維心臘月十六日有作  其一 沈與求
國難更頻歲，邉塵動四溟。豺狼飽吞噬，天地失清寜。黄屋無安所，霜笳不忍聽。使臣歸路阻，慟絕鬢星星。
次韻鄭維心臘月十六日有作  其二 沈與求
朝廷歸叛將，關塞失簽軍。銅馬猶逋命，沙蟲亦占群。上心存廟略，兵氣亂天文。誰挽斜河水，通宵洗赤氛。
次韻鄭維心臘月十六日有作  其三 沈與求
血戰遮東道，今誰廟食雙。無人扞彊敵，縱馬飲長江。寇掠元干紀，兵臨反誘降。將軍自不武，慚色上旌幢。
次韻避寇二首  其一 沈與求
窮途厭遷次，歲晚惜分攜。茅舍荒村北，柴門曲港西。鷄豚蹔同社，桃李舊成蹊。那得干戈定，浮家著兩溪。
次韻避寇二首  其二 沈與求
宦遊成屢卻，戎壘悵頻遭。聞詔趨吳會，經途事董逃。心期紓國難，力欲挽人豪。漂泊多危涕，真成失木猱。
游城山夜歸泛舟南溪 沈與求
杖藜尋勝款禪扃，歸去扁舟伴月明。卧樹低摧山腳轉，跳魚撥刺艣牙驚。烟埋橋影雙霓斷，風熨溪光一鏡平。聚落半空無市井，在亡燈火短長更。
次韻李通直題慈相寺雪月亭 沈與求
曲檻飛甍界碧空，盡供勝覧屬禪翁。蒼藤翠木四圍外，遠水平蕪一望中。幽鳥林梢鳴不斷，亂雲天末去無窮。素娥青女今何在，歸步聊乘兩腋風。
扈御舟泊錢清江口值雨  其一 沈與求
打窗悉窣連江雨，吹柁嘔啞拍岸風。篷底醉眼那得隱，時聞鷄唱夢魂中。
扈御舟泊錢清江口值雨  其二 沈與求
法駕親巡海上還，鈎陳萬騎列江干。潮生風熟樓船過，雨助洪濤失故灘。
過平望 沈與求
未辦扁舟掛綠蓑，人間何處不風波。終須徑爲鱸魚去，笠釣歸尋張志和。
次吳江  其一 沈與求
水闊風豪浪拍天，魚龍戲舞墮饞涎。尋常行處多翻覆，看我孤舟得隱眠。
次吳江  其二 沈與求
小邑蕭條兵火餘，狐狸入市自相呼。茅牆竹戶斜陽裏，十室生涯久已無。
冬至遇雪題明因寺僧房  其一 沈與求
宦學差池已倦游，一犁真欲老西疇。天公爲作豐年信，更喜將軍入蔡州。
冬至遇雪題明因寺僧房  其二 沈與求
遙想燕山落大花，更堪直北渡龍沙。六師挾纊懷輕煖，取日誰能反翠華。
方允迪隱鸕鶿谷江子我子之劉希顔行簡皆往依焉爲此詩寄贈 沈與求
脱葉驚飛海角秋，君王虛佇急良籌。列仙山澤底無用，孺子滄浪渠不憂。百鷙可能如一鶚，二江知復带雙流。渺然相望暮雲碧，兀坐蒲團搔白頭。
八月十七日扁舟渡錢塘江  其一 沈與求
一言初欲寤明君，去矣終緣丞相嗔。鳬雁江湖真我輩，龍蛇山澤定何人。市中未識馮延壽，門外已呼祁孔賓。尚有憂時心未歇，西風吹淚濕綸巾。
八月十七日扁舟渡錢塘江  其二 沈與求
沙觜波生柁腳開，扁舟老去許歸來。風帆一點日邊下，雪浪千堆天際迴。城郭荒蕪迷舊隱，江山寂寞寫餘哀。此心元自無機事，寄語輕鷗莫見猜。
允迪招行簡卜居鸕鶿谷僕意羨之作詩送行兼以自見  其一 沈與求
嚴陵灘下鸕鶿谷，聞道元英舊隱廬。鼻祖名高詩格在，耳孫才傑宦情疏。漫山松桂雁行立，入隖茅茨星散居。知爲劉郎賦招隱，莫教花落到通渠。
允迪招行簡卜居鸕鶿谷僕意羨之作詩送行兼以自見  其二 沈與求
少日長懷社稷憂，怪來饒舌漫多仇。風塵冉冉百年老，霜雪蕭蕭兩鬢秋。不辦癡床供一笑，方營隱谷賦三休。添丁護得金鴉觜，佳處端能著我不。
維心過邵子非溪亭夜話有傷時感舊之作索余次韻  其一 沈與求
官儀全復漢，盟會競尊周。郊野多戎壘，衣冠半客游。地偏朋舊鮮，人老歲時遒。莫厭經過數，相看又麥秋。
維心過邵子非溪亭夜話有傷時感舊之作索余次韻  其二 沈與求
朝廷策數馬，寇盜谷量牛。世亂思奇畫，身閑喜勝流。鵷鸞霄漢侶，鳬雁稻粱謀。得趣皆爲達，那能陸盪舟。
維心過邵子非溪亭夜話有傷時感舊之作索余次韻  其三 沈與求
聞道津亭集，青燈夜色浮。鸛鳴驚獨鶴，魚伏避群鶖。月澹帆歸浦，風腥網挂洲。語深投匕立，此意得無憂。
維心過邵子非溪亭夜話有傷時感舊之作索余次韻  其四 沈與求
虜帳師頻衂，民窮粟屢捜。會須夷喪亂，寧敢厭征求。黄屋中天立，彤弓幾日酬。寸心終耿耿，不獨爲春愁。
維心過邵子非溪亭夜話有傷時感舊之作索余次韻  其五 沈與求
心事空牢落，身名盍罷休。得閑羞彊聒，避謗巧淹留。老矣嗟如此，誰歟問以不。儻容親杖履，不擬向丹丘。
劉希顔持節按縣招維心舟中小酌次維心韻  其一 沈與求
大艑浮溪曲，華旌暎道周。勞農纔徹警，問俗偶成游。王事今云棘，官稱古號遒。正須哀疾苦，輒莫詫防秋。
劉希顔持節按縣招維心舟中小酌次維心韻  其二 沈與求
隨處喧銅馬，何人炫木牛。輕捐小山句，急捍大江流。行邁心疑醉，周爰事喜謀。招呼隱君子，高浪兀虛舟。
劉希顔持節按縣招維心舟中小酌次維心韻  其三 沈與求
故國真如寄，餘生宛若浮。巢鳩不護鵲，池鳳肯容鶖。老木低春水，孤花带晚洲。杯行應酹我，知復念幽憂。
劉希顔持節按縣招維心舟中小酌次維心韻  其四 沈與求
山林懷獨往，圖史縱旁捜。此士俗間忌，吾儕句裏求。大篇終寡和，小酌漫相酬。腳踏溪流亂，端能醒客愁。
劉希顔持節按縣招維心舟中小酌次維心韻  其五 沈與求
大邦通間道，小縣得中休。交分傷離合，王程惜去留。索居垂老矣，劇飲尚能不。倦夜評今古，誰憐貉一丘。
子虛航重湖之險遠過山中輒次維心韻以謝  其一 沈與求
客裏傷爲別，相望歲一周。冕旒存異顧，丘壑老英游。憂國心長折，驚人語太遒。年來有公事，合眼注春秋。
子虛航重湖之險遠過山中輒次維心韻以謝  其二 沈與求
小窗眼蠍虎，敗壁上蝸牛。老樹陰垂合，前山翠欲流。狂言違世用，彊飯了身謀。不謂輕千里，能迂訪戴舟。
子虛航重湖之險遠過山中輒次維心韻以謝  其三 沈與求
此客今那有，迎門喜氣浮。心閑清似鵠，眼浄凛如鶖。塵榻開蓬室，風帆卷橘洲。襟期適相契，一笑發群憂。
子虛航重湖之險遠過山中輒次維心韻以謝  其四 沈與求
寶曆方重啟，英才必盡捜。題輿偶淹泊，牓道會營求。浪漫貧逾適，經綸老未酬。雲林得攜手，切勿志窮愁。
子虛航重湖之險遠過山中輒次維心韻以謝  其五 沈與求
暮雲凝遠碧，覓句擬湯休。不分千山隔，才爲十日留。高風誰繼者，清夢自驚不。聞說星躔動，何人識太丘。
次韻學士兄見一亭  其一 沈與求
自稱居士擬香山，隻影江湖得暫閑。大隱可能追褦襶，小亭聊欲對孱顔。持盃有月同歌舞，策杖無人共往還。聞道修篁解新籜，密遮門逕不須刪。
次韻學士兄見一亭  其二 沈與求
塵土敗名如敗敵，雲山招隱似招降。漫傾魯酒醒猶獨，聊發吳謳調本雙。誰念佳人在空谷，自同漁父老清江。它年對榻分餘地，風雨蕭蕭夜打窗。
次韻學士兄述懷  其一 沈與求
故國風烟素已諳，結茅端欲占重嵐。聚蚊那肯追金谷，號虎真成賦石龕。阨運經過度陽九，幻生顛倒識朝三。它年自有鷄豚約，小阮新居卜道南。
次韻學士兄述懷  其二 沈與求
葱麥推還井大春，拂衣歸伴臥雲人。胸中歷歷蟠三略，肘後時時校六淳。已作移文排俗士，更將要術混齊民。知閑聊復求閑地，歲晚功名恐逼身。
次韻黄子虛所居隨緣堂 沈與求
應羨扁舟泛五湖，隨緣卜築伴樵蘇。青山衮衮成嘉遯，華髪蕭蕭負壯圖。松檜鶱騰元自植，魚龍吟嘯巧相娱。清宵背立巖前月，大叫三高更疾呼。
次律兄餉魚魚不至而詩至頗類南海使君送酒輒成三絕一笑而已賜茗少分以報厚意  其一 沈與求
憑虛公子騎鯨後，烏有先生控鯉初。可是凡魚亦仙去，空餘一紙腹中書。
次律兄餉魚魚不至而詩至頗類南海使君送酒輒成三絕一笑而已賜茗少分以報厚意  其二 沈與求
先生遠餉錦鱗鮮，剥啄扣門驚阿連。只有珠璣落窗几，空教口角墮饞涎。
次律兄餉魚魚不至而詩至頗類南海使君送酒輒成三絕一笑而已賜茗少分以報厚意  其三 沈與求
尚方小鳳睗精芽，戲比瓊瑤報木瓜。夢境紛紛非實相，往煩鈎起睡中蛇。
曉過鄰村 沈與求
推枕夢初斷，籃輿踏露行。歲登人意樂，風急雁行驚。曲澗哀湍瀉，危橋獨木横。清霜莫欺客，雲日自晶明。
即事  其一 沈與求
鵲噪空庭曉，霜明百尺樓。連耞響晴日，遺穗落平疇。黄菊疏籬晚，丹楓別岸秋。怡情有底計，開甕玉蛆浮。
即事  其二 沈與求
竹樹參差合，溪流半隱扉。雨昏鳩婦閙，風急雁奴歸。策杖循沙步，褰裳到石磯。游魚吾共樂，身世自依違。
過梅知宫東軒 沈與求
舍南舍北花無數，眼看游蜂上下狂。風信晚來簾額動，黄庭相對一爐香。
允迪遣書問訊并寄示與子我唱酬佳句猥及微蹤輒用廬字韻爲二詩以報嘉惠  其一 沈與求
泛愛何人枉素書，銀鈎奕奕到田廬。朋游久許貧方耐，宦學空憐老更疏。回雁峰前應夢到，放龜池上也齋居。相期保社同香火，口禱功名乞與渠。
允迪遣書問訊并寄示與子我唱酬佳句猥及微蹤輒用廬字韻爲二詩以報嘉惠  其二 沈與求
不從吏議汙丹書，恩許懷章返故廬。投老有緣知分溢，排姦無術愧才疏。勝流踴躍聞歸櫂，妙語吹嘘慰索居。懷望北轅心已折，忍將時事付軒渠。
書懷三首  其一 沈與求
應俗由來嬾，謀身尚敢先。栖栖從見嫉，僕僕豈能賢。駿馬常追日，方舟可濟川。人生各有趣，心目慎相憐。
書懷三首  其二 沈與求
暗中人易記，名下士非虛。此道憑誰辦，它時或自如。真能食萬戶，定復愧三閭。富貴雖吾有，當令功可書。
書懷三首  其三 沈與求
事業貴不苟，聲名難預期。功非宜食肉，道豈忘羹藜。政恐儀無舌，那論緯有髭。漢庭今用少，覽鏡獨何爲。
劉希顔提舉見過出示卞山居二詩次其韻  其一 沈與求
偪仄風塵際，分攜歲月賒。向來聞避地，勝處偶爲家。對客談鋒鋭，憂時酒量加。中觴莫辭醉，回首又天涯。
劉希顔提舉見過出示卞山居二詩次其韻  其二 沈與求
小別千山隔，相看一笑温。丹心獵風斾，華髪粲霜根。鴨鴨争呼伴，鵶鵶自識村。更須判劇飲，落月倒窪尊。
張仲宗有詩懷歸因次其韻勉之 沈與求
相逢無日不懷歸，又是春山聽子規。休歎豺狼迷道路，似聞貔虎仆旍旗。那從薄俗求青眼，還向高堂念白眉。南望孤雲應目斷，殊方歲月易推移。
南北山探梅俱未花維心從家圃折數枝以餉坐客蓋半開矣會次律兄有詩輒次韻 沈與求
山北山南雪意忙，梅花未肯鬬寒芳。懸知小圃争前發，爲折疏枝分外香。故國年華驚晼晚，老人心事伴摧藏。更看陌上傳春信，倚杖空懷遲暮傷。
次韻鄭維心探梅未花  其一 沈與求
木落空山不著行，寒梅長是占年芳。未容霜女窺孤豔，定恐花神嗇舊香。竹杖穿林聊問訊，槿籬縈路巧遮藏。誰能折寄江南恨，北客相看摠可傷。
次韻鄭維心探梅未花  其二 沈與求
聞道年時醉一觴，野梅飄几薦餘芳。兵塵不礙含生意，花骨猶存底死香。入夜從教月浮動，争春空被雪埋藏。憑君妙句先催發，調護高枝莫中傷。
復次韻呈維心拙澀不工當爲抵掌  其一 沈與求
岐亭幽夢墮微茫，百草先春自不芳。山雨壓低臨澗影，天風吹下滿林香。梨花少韻非儔匹，竹葉多情故斂藏。長記江橋閑立馬，落英誰掃重情傷。
復次韻呈維心拙澀不工當爲抵掌  其二 沈與求
粲粲疏梅短短牆，騷人長恨失遺芳。低徊草棘精神透，彷彿關山魂夢香。月淡乍看清影亂，春深終恐綠陰藏。歲寒爲爾添愁絕，倚樹微吟亦自傷。
次韻維心憶梅 沈與求
野花飄盡江梅發，爲報先春一信芳。近水疏林風格老，故山歸路夢魂香。雪霜貿貿添愁絕，蜂蝶紛紛預屏藏。折寄憑君呼健步，生枝莫放手痕傷。
次韻行簡懷次律兄 沈與求
門對青山水繚牆，隔畦花卉盡流芳。澆胸快瀉鵝兒酒，襲鼻長聞柏子香。夜雨對牀成契闊，晚雲歸岫識行藏。抽身未試平戎略，空爲憂時倍感傷。
邵子非謂予有天台之行見貽以詩次其韻 沈與求
巉巉老氣鬰青霞，過我依然醉帽斜。爲說驚魂招楚些，忍聞悲曲動胡笳。扁舟犯雪來何許，健筆凌雲語益嘉。莫笑海山風引去，要尋源上問桃花。
次韻劉希顔蠟梅二絕  其一 沈與求
仙衣曳紫練裙黄，天遣清臞勝國香。月上小窗寒影動，不禁風味惱剛腸。
次韻劉希顔蠟梅二絕  其二 沈與求
剪成香蜜綴疏枝，度臘争春已恨遲。清夜無人花睡去，小園風露更相宜。
次韻雪 沈與求
紫簫吹斷玉梅魂，夢入江南幾處村。半夜落英飛不定，旋添清絕到柴門。
月下獨步 沈與求
娟娟微月小庭西，月下幽人影自隨。賴有寒梅伴愁絕，一枝清艷耿疏籬。
次韻次律兄除夜述懷  其一 沈與求
此身傳馬與時移，過盡三餘又一歸。野炬占風迷夜色，村肴宿歲待晨晞。鬢華老去能餘幾，心賞春來轉覺非。慚愧君恩許閑佚，食蔬那比首陽薇。
次韻次律兄除夜述懷  其二 沈與求
餞歲鄰翁席屢移，拍歌猶聽夜深歸。尊浮凍螘霜逾重，林噪寒鴉日未晞。剰歎飛騰憐杜老，過爲孤憤陋韓非。干戈滿眼傷時節，遣戍長聞賦采薇。
次律兄以蘆菔見餉并有詩次其韻 沈與求
歲晚嘉蔬已向萎，獨餘蘆菔老霜畦。收隨芧栗供山谷，贈比蘋蘩擷澗溪。葅亂金釵入珍饌，羹融玉糝脱汙泥。程春定覺人彊飯，功校蹲鴟自不齊。
次律兄以鼠盜防風感而作詩命某同賦 沈與求
嘉蔬靈卉兩紛紛，小摘山花自出群。芽茁短根紅玉卷，葉敷疏節翠旟分。細看藥譜鐫遺錄，終擬騷經補缺文。堪笑饑鼯穿敗篋，寧知野彘力跑雲。
戲酬嘗草茶 沈與求
慣看留客費瓜茶，政羨多藏不示夸。要使睡魔能偃草，肯慚懽伯解迷花。一旗但覺烹殊品，雙鳳何須覓瑞芽。待摘家山供茗飲，與君盟約去驕奢。
某蒙學士兄相要陪賞芍藥花多白者月色相射光彩映發殆玉盤盂之苗裔耶維心有詩輒次其韻 沈與求
悵望揚州千朵盛，數枝聊足慰淹留。相逢月下陪真賞，一醉花前得勝遊。鑿落細斟金暈側，盤盂斜颭玉光浮。春衫並色渾無賴，映带霜毛笑隱侯。
溪亭夜坐 沈與求
波面搖風暑氣微，禿巾來坐釣魚磯。相看月墮行人盡，只有流螢上下飛。
松架 沈與求
聯絡樛枝架短簷，蒼髯綠骨尚依然。袪除畏日心三伏，領略清風直四筵。好在老龍蟠夭矯，悞來孤鶴舞蹁躚。那堪側雨敲窗夜，貪聽颼颼自不眠。
代人作壽詩  其一 沈與求
老人明處識斜河，曾占充閭爽氣多。蚤以才名凌屈宋，戲將詩律鬬陰何。丹臺舊綴神仙籍，黄屋仍垂將相科。禮絕座間公未晚，且提鴻筆上鑾坡。
代人作壽詩  其二 沈與求
英氣超超不可親，温然笑語便生春。絳帷久屬宗師任，紫橐方參侍從臣。八面文章寧有敵，一門忠孝信無倫。山東出相公家事，只擬尊前詠大椿。
張倅生日以詩爲壽 沈與求
宿歲雕盤供五辛，充閭佳氣已生春。俊游自合陪金馬，英骨人猶記石麟。別乘重分千里政，五湖追數十年身。知公隱德宜難老，鳩杖看扶法從臣。
詩悼鄒仲容教授 沈與求
骨相自清臞，居然澹滿軀。高文凌鮑謝，勝略本孫吳。鸑鷟期千仞，驊騮殞半途。傷心九泉恨，那忍奠生芻。
徐縣丞挽章 沈與求
插架遺編滿，依然手自臨。瓌辭寧世用，高調罕知音。白髪浮湘意，青衫忌鵩吟。些招空往事，魂斷舊家林。
蔣司成挽詞  其一 沈與求
法駕天臨五學初，曾聞重席絕諸儒。雍容久載從臣橐，晼晚猶分刺史符。不使高材陪鼎鼐，卻收清節傲江湖。賤生無地從巾屨，獨對遺篇想步趨。
蔣司成挽詞  其二 沈與求
召節西來屬老成，乞身終欲返巖扃。新書未奏三千牘，舊說曾繙十二經。漢室首推施氏易，衛人端識孔悝銘。儒宗學府今誰輩，空使諸生記典刑。
曾逢原挽詞  其一 沈與求
落落江湖一偉人，當年玉立映簪紳。四朝耆舊推先達，三國英雄出後塵。金板袐謀空淟汨，土門奇禍足悲辛。懸知精爽猶堪畏，嚼齒傳聞不滿齦。
曾逢原挽詞  其二 沈與求
驚聞義骨殞狐狸，悵失中朝一吏師。廣漢威名由擿伏，寛饒直氣不容欺。丹心共憤時多難，白首相期論少卑。滿眼西風空濺淚，何心忍讀蔡邕碑。
安次山挽詞  其一 沈與求
都門惜別淚沾巾，回首孤城草木春。封豕遙聞食上國，疾風懸料識忠臣。程嬰已死終存趙，揚子雖生輒美新。青史高名知不朽，遺榮猶賁土中身。
安次山挽詞  其二 沈與求
曉殿傳催玉筍班，東風小立照衰顔。臨分愧我江湖上，伏節悲君矢石間。往事凄凉千古恨，舊交零落幾人還。殊方更致生芻奠，目斷高丘涕淚潸。
劉資政挽詞  其一 沈與求
國恥忍言城下盟，忽驚河洛失清寜。心摧寶仗離宸極，血濺轅門落將星。請死自緣鳴越甲，乞師誰爲哭秦庭。高名會與丘山重，一誦遺箴一涕零。
劉資政挽詞  其二 沈與求
志士長悲處死難，唯公勇決一言間。結纓季路空遺跡，投閣揚雄亦厚顔。義烈峥嶸昭國史，忠魂寂寞閟家山。隻鷄已負它年約，下客傷心兩鬢斑。
挽詞二首  其一 沈與求
職爲蘋蘩謹，門推黻冕華。煢嫠初鞠幼，壽考竟肥家。玉暗傳經簡，金餘賜誥花。斑衣無復戲，遺恨徹天涯。
挽詞二首  其二 沈與求
耄期何所樂，有子使三吳。方享千鍾洎，俄成五鼎踰。搆堂遺素幔，祔域閟黄壚。欲拜臨終像，它年記結趺。
吳宜人挽詞 沈與求
壽富居然五福先，簪纓況復世蟬聯。斷機志節酬平日，舉案風流記昔年。上郡方蒙湯沐地，諸郎應廢蓼莪篇。送車千乘松門道，會有雙飛鶴戾天。
天寧節致語口號 沈與求
欲識樞星紀誕彌，天人端命撫昌期。聲函萬歲騰歡頌，節應千秋舉慶儀。金篋賜齡輝碧簡，珠囊薦壽肅丹墀。何須更效南山祝，艮嶽連雲自不移。
館待高麗進奉使樂語口號 沈與求
仙槎渺渺出雞林，路指神京歲奉琛。四海已同朝禹志，萬年宜罄祝堯心。儀參大客恩方茂，位亞群公澤更深。況有王人宣德義，經塗莫惜費登臨。
薛林二太尉特排樂語口號 沈與求
三吳分野直中台，一目驚傳二相來。桃李蹊間分組綬，湖山影裏炫尊罍。清談道舊真難繼，淺笑追歡許易陪。須爲故人成徑醉，已聞雙旌下銀臺。
館待杭帥樂語口號 沈與求
熊羆千騎駐南州，謀帥來寬旰飯憂。草木也應思潤澤，湖山正恐費遨遊。旌旗耀日催前導，樽俎浮春許暫留。劇飲不須辭徑醉，詔環聞已戒鳴騶。
秀州館交代樂語口號 沈與求
一麾相望繼芳塵，召杜風流主與賓。芸閣去方思就日，竹符來及趁班春。清談款密看論舊，善政從容許告新。早晚銀臺雙詔下，共期持橐侍嚴宸。
草堂二首  其一 沈與求
全家高隱白雲關，事不縈懷夢亦閑。欸乃交歌漁市散，隔江城郭是人間。
草堂二首  其二 沈與求
仙翁五十鬢猶青，高臥柴門晝亦扃。茅舍已忘鐘鼎夢，蒲輪休過薜蘿亭。陰森門巷先生柳，寂寞江天處士星。晚歲田家農事了，閑抄寧戚相牛經。
歸鄉 沈與求
窮巷歸來已白頭，結茅何必榜休休。好山當戶碧雲晚，明月滿溪寒葦秋。詩社縱添新句法，醉鄉難覓舊交遊。平生幸自無機械，一棹夷猶去狎鷗。
臞庵 沈與求
地控三州界，池開十丈蓮。桑麻無杜曲，松菊有斜川。別浦歸帆遠，他山晚照妍。江湖春水闊，容與白鷗前。
南漪堂 沈與求
山遶湖塘寺遶山，平生願向此中閑。青雲白水相浮蕩，野客高僧獨往還。少壯無嫌軒冕累，因循將恐鬢鬚斑。南漪最是逍遙地，且挹清波濯愧顔。
偶訪吉甫畫三蠅壁間吉甫有詩次韻 倪濤
何人刻獼猴，老眼覷荆棘。不如丹青手，快意風雨疾。我窮坐詩豪，九鼎扛筆力。偶然一點污，著紙生羽翼。千言走蚍蜉，寧爲寸紙逼。還當寫君詩，什襲同藏羃。
次韻毛達可給事秋懷念歸 倪濤
結茅遠人村，破屋水半扉。涼葉墮清響，空山轉斜暉。微官臥江汊，素心久依依。十年天涯秋，搖落月芳菲。馬蹄歲月去，夢蝶東南飛。平生丘壑志，有言輒乖違。不如孤征鴻，春風自知歸。
七夕 倪濤
玉殿凭肩共語時，風清月墜有誰知。梧桐秋雨三山遠，始信生前有別離。
句 倪濤
舊韻無儀字，蒼髯有恨聲。
金瀨弔貞女歌 楊邦乂
溧山兮蒼蒼，瀨水兮湯湯。中有貞女，飲冰茹霜。於焉擊漂，維瀨之陽。遭壯士兮苦絕糧，賑窮不惜傾壺漿。所處既以義，安能計存亡。幡然捐珮人不測，下遊九土從英皇。耿幽光兮貫白日，澟正氣兮摩穹蒼。嗚呼！世無李太白，此女終弗揚。遺風奕奕，山高水長。可以敦薄俗，激忠良，千古萬古誰頡頏。
寄從弟鱣堂  其一 楊邦乂
從前我亦慕耕桑，世故驅人起北窗。昨夜夢歸驚邂逅，羊裘和雪釣洞江。
寄從弟鱣堂  其二 楊邦乂
一片長江滾滾流，此生何日遂歸休。秋風準擬搔人耳，可待霜寒始索裘。
句 楊邦乂
寧作趙氏鬼，不爲它邦臣。
滴水巖 連南夫
滴水巖高路欲窮，佩環聲響玉玲瓏。一天星斗墮青漢，萬斛珠璣瀉碧空。滄海逕歸朝夕會，曹溪不隔本源通。何妨凝竚龕巖下，更沐如來灌頂功。
在京思故園見鄉人問 王闐
旅泊多年歲，這去不知迴。忽逢門外客，道發故鄉來。斂眉俱握手，破涕共銜杯。殷勤訪朋舊，屈曲問童孩。衰宗多弟侄，若個賞池臺。舊園今在否，新樹也應栽。柳行疏密布，茅齋寬窄裁。經移何處竹，別種幾株梅。渠當無絕水，石計總生苔。院果誰先熟，林花那復開。羈心祇欲問，爲報不須猜。行當驅下澤，去剪故園萊。
建炎丞相成國呂忠穆公退老堂 秦梓
釣璜大老舊家聲，崧嶽儲精甫再生。樂道有心安畎畝，逢時無計避功名。已扶皦日歸黄道，欲養丹砂隱赤城。十里梅花千箇竹，北窗高臥有餘清。
貞義女詠 秦梓
史氏之女生寒門，白璧粲粲貞義存。上無所天漂爲業，春風三十報母恩。斬奢芟尚白日昏，子胥脫身間道奔。遠來困窮乞於此，漂母進食哀王孫。子胥還吳雪讎恥，貞女可憐身已死。一飯之德古必償，遺以百金投瀨沚。謫仙高才起幽沈，奕奕穹碑照江水。有客停舟臨古祠，涼飈動水興遐思。蕉黄荔丹幾千古，焄蒿悽愴若見之。更憐抉目人已去，姑蘇臺上草萋萋。
過烏江 趙奉
曉望泰山雲，暮飲烏江水。雲水寄萍蹤，何日歸根處。
乘舟中述懷 趙奉
醉中忽忽到吳頭，懷見金陵卻倦遊。不逐波流赴滄海，挽茲神水上中洲。
初秋喜雨  其一 趙奉
長風吹出萬山雲，釀作甘霖四野均。畦背蓑衣牛背笛，津津喜色洽吾民。
初秋喜雨  其二 趙奉
柴門過雨稻花香，一抹輕煙鎖綠楊。四句吟成誰與和，懷人日日九迴腸。
蟹浦 錢時敏
層閣面滄江，夜色上東嶺。風浦多遠聲，月巖見清影。棲柯鳥夢恬，依葦漁榔靜。招提落寒鐘，寂然絕人境。
句 張俊
嵩嶺便從雲外見，峴山應向雪中看。
夢中賦白鷳 胡憲
惟餘虛名在，長江與蒼山。不逢堯舜世，終此若鳥閑。
句 胡憲
地勝千山會。
留題少林寺  其一 李昌孺
少林來處豈無因，知有當年面壁人。五葉一花元會得，莫將消息問殘春。
留題少林寺  其二 李昌孺
五乳峰前達磨居，徘徊山崦竹疏疏。自從隻履西歸後，卓錫泉今問已無。
留題少林寺  其三 李昌孺
曾已香山作隱居，雙泉風月自蕭疏。不知小鄧庵相近，餘地還能待我無。
示初公頌  其一 李昌孺
昔日曾聞師子音，清風匝地滿叢林。不須更問西來意，曉月亭亭正露金。
示初公頌  其二 李昌孺
一見師來契此心，更於何處問知音。要尋達磨當年事，只是如今舊少林。
陳素齋席上 韓應
自得滄洲趣，門開接釣磯。江光翻夕照，嵐氣上秋衣。心苦一官冷，吟多萬事違。何如明月夜，有客扣林扉。
李介山席上 韓應
野屋與僧鄰，蕭然隔市塵。好山晴入戶，幽鳥晚依人。雨歇竹光潤，風生荷氣新。故人同此趣，來往日相親。
丁氏宅 韓應
接竹引山泉，菖陽滿石盆。秋高松落子，歲久鶴生孫。古壁寒藤上，前人舊墨存。平生箕潁興，風度有誰尊。
濺玉亭 詹友端
昔聞東坡老，險語壯廬阜。向來詩潄玉，光焰不可覆。飛龍擘翠峽，絕響還許步。追觀秋霜岸，奔流作雷怒。春撞碎圭璧，雪濺入窻戶。頭眩怯初高，眼眈久反顧。恍疑塵埃蹤，誤落清凈土。永懷琴高生，控鯉得仙去。
留題驪山 謝彥
自愧塵容去復來，驪山頂上看崔嵬。誰人得向長安道，曾浴蓮湯十二回。
游靈巖寺 宋居卿
喬木森森結綠陰，翠峰深處隱禪林。高僧見鶴坐泉眼，群醜聞雞息盜心。春去野花開異品，曉來山鳥弄新音。勝遊休便生歸計，到此蓬瀛路好尋。
贈李綱 釋宗本
青共立，米去皮。此時節，甚光輝。
臨終偈  其一 釋宗本
百骸潰散尋常事，一物長靈識者稀。爭似大梅知底意，無聲三昧證緣知。
臨終偈  其二 釋宗本
兩年脾疾苦相攻，瘦骨崚嶒鶴足同。賴有真常無病者，湛然常在寂光中。
秀溪 羅𡸅
秀溪充塞重堪嗟，誰與通流且種花。東里先生連古意，欲分餘潤散儒家。
蟠龍山 羅𡸅
蟠龍山名何所因，爲言山作蟠龍形。欲尋地志質諸古，適遇野老傳於今。偉哉造化巧經始，斵以斧鑿初無痕。四傍坦夷渺原隰，一徑窈窕森松筠。回旋屈曲隱頭角，蓊鬰葱翠含精神。若蹲若踞玩清隱，不起不蟄司芳辰。遙空水面素澄澈，縈若珠顆尤鮮明。政當頷下不易奪，況復鱗逆誰敢攖。我疑此龍蟠亦久，一日得志當求伸。轟雷掣電掀碧漢，驤首曳尾凌青雲。會從古穴起靈霓，用作霖雨蘇蒼生。豈惟厚澤沛寰宇，兼有餘潤清邊塵。乃知神物終變化，肯容玩肆甘沉淪。嗟予避寇偶居此，坐見牙璋爭起兵。張皇旗幟亘長道，考擊鐘鼓辭嚴城。共期元惡心膽破，不待迎敵神魂驚。何知鼠輩怙同惡，相與蠶食徒經旬。傾囊竭篋極侈欲，戢戈橐矢尋歸程。遂令強賊愈猖獗，絕流肆毒屈生靈。未聞改轍事更舉，但得飲氣潛悲辛。龍乎龍乎速奔逸，吾將與爾俱飛騰。直上天池最幽處，噓風吸浪陪鵾鵬。
快閣 羅𡸅
一閣巍巍映此心，水餘疊疊翠峰橫。凭欄四顧無纖翳，只有漁歌向晚聲。
龍雲寺 羅竦
倥傯無因懷抱舒，橋邊紆路款幽居。佛龕香火高峰頂，仙洞林坳小雨餘。拭目已觀春草句，澄心還味內葉書。好風恰似知人意，吹散浮雲現太虛。
句 華山道人
北蕃群犬窺籬落，驚起南朝老大蟲。
臨終偈 婁和尚
有生有死尋常事，無去無來誰不然。我今去也何時節，風在松梢月在天。
次韻呈天台宰 左緯
僕也不自知，愛詩已成癖。有作盈一囊，無人爲攟摭。將求識者觀，千里事行役。揚舲入武林，禰刺久未釋。一日謁尚書，尚書爲虛席。號僕以詩人，聲名從此得。日上尚書堂，見公於侍側。公時訪天台，頗恨未嘗識。洎僕將告歸，贈言羨好色。歲月不我留，八年如頃刻。俄聞綰銅符，無乃慰平昔。自古神仙才，多居隱吏職。豈不見王喬，葉縣飛雙舄。又不見葛洪，句漏流丹石。付公以天台，人事有中的。茲山八百里，窈窕多奇跡。桐柏古洞天，金庭在其域。三災不能侵，歷數無終極。景命今始興，吾君壽千億。公名亦俱傳，何啻登仙籍。僕雖生此邦，仙果未得食。今日返問公，何處桃花碧。公疑我骨凡，未肯言消息。骨凡安敢辭，此桃亦終覓。
大觀戊子秋七月大雨洪水薄城幾至奔決太守李公出禱城上即刻雨止水勢爲殺而民獲免焉因敘其所見爲古體詩五十韻且言台之城不可不修也 左緯
立秋亦云久，涼飈何參差。蓐收氣力弱，炎帝從見欺。赤雲熱如火，反甚盛夏時。陰陽互擊薄，變動不可期。颶風欻卷地，急雨如崩犂。屋瓦逗飛鳥，雲柟棼亂絲。暗恐江漢覆，又疑山岳隳。百川肆橫流，倏忽潄城陲。居民類燒蟻，惶恐不自持。爲魚在頃刻，呼叫聲何悲。我公初不動，徐問其所爲。以謂吾在是，水其爲民疵。駕言徑往視，朝服來登陴。狂瀾吼而至，公亦爲興咨。端物叩頭立，逡巡以致辭。公辭殆未畢，水還疾如馳。回首望黑雲，忽然見明曦。雨師不得逞，風伯無所施。少皞獨行令，昊天青四垂。吁哉是可駭，神速至於斯。蒼蒼其天乎，所聽信已卑。公言我不聞，豈謂天聞其。古人稱至信，水火蹈不疑。天人雖限絕，吻合無由私。宋景出言三，熒惑爲之移。今公不待再，水災迄免罹。惟公古君子，誠信本天資。行藏即造化，神速固其宜。嗟我海邦民，此患常羈縻。往歲雨暴作，水行適及榱。城壞而入水，黎民無孑遺。官府一朝廢，所亡蓋不貲。朝廷痛民害，大爲築城池。中間水屢溢，幾乎與城夷。城堅水無隙，民處不復危。今則城已敝，闕落空殘壝。如聞去歲冬，我公聞上司。此實民之急，請從官繕裨。上司靳省費，移牒猶難之。民心日懍懍，見雨常顰眉。但恐水不至，水至決不支。前日果見此，必知其知隨。又安知我公，有道衆莫窺。救汝於溝壑，奪汝於蛟螭。舉眼看三光，措身於兩儀。公德大如許，汝知乎不知。惡呼汝至愚，豈能事遠思。此城苟未修，此患終未離。明年公且去，水來將賴誰。願公尚憐汝，再請而勿辭。城修有二利，官帑皆在茲。
避賊書事十三首  其一 左緯
凶賊意何慘，殺人焚其廬。我命雖僅免，我家已爲墟。譬如巢南鳥，巢破不得居。朔風吹黄草，飛去將何如。
避賊書事十三首  其二 左緯
生長城市間，吾其患驅逐。賊人俄漲天，舉家如奔鹿。入山恐不深，但冀免殺戮。賊平無所歸，獨倚青松哭。
避賊書事十三首  其三 左緯
懷寶恐吾累，蔽形何可遺。囊衣入山谷，勢急還棄之。及至出山日，秋風吹樹枝。免爲刀兵鬼，凍死宜無辭。
避賊書事十三首  其四 左緯
賊來屬初夏，逃去窮幽荒。山深松蘿密，野曠草木長。蟒蛇大如樹，見我不忍傷。賊固不如蟒，害人無善良。
避賊書事十三首  其五 左緯
搜山輒縱火，躡跡皆操刀。小兒饑火逼，掩口俾勿號。勿號可禁止，饑火彌煎熬。吾人古有命，困仆猶能逃。
避賊書事十三首  其六 左緯
十遷昧南北，終歲在路歧。霜堅齧我足，風冽剝我肌。艱難固其分，衰老難支持。白骨亂荒草，百遷亦不辭。
避賊書事十三首  其七 左緯
東鄰有老人，金玉富無敵。惡賊一朝來，棄之如瓦礫。性命雖尚存，見人無顔色。老人自不思，本爲大盜積。
避賊書事十三首  其八 左緯
保城恃義兵，誤事真可惜。國家久昇平，誰復睹鋒鏑。一旦驅市人，紛然冒矢石。逢敵先棄戈，罪之不可得。
避賊書事十三首  其九 左緯
妻兒共一區，日夜謹相守。遙驚白旗來，不覺四散走。汝死吾不知，吾亡汝何咎。隔林聞哭聲，相見真成偶。
避賊書事十三首  其一○ 左緯
今我有三子，欲謀分置之。庶幾一子在，可以收我尸。老妻已咽絕，三子皆號悲。生離過死別，不如還相隨。
避賊書事十三首  其一一 左緯
妖賊本蒸民，忽爾爲豬豚。王師一日下，割剝恣啗吞。食盡固其所，恐傷仁聖君。招安俾復業，亦既不是人。
避賊書事十三首  其一二 左緯
有女衣已穿，顔色猶自好。無食未幾時，呦呦哭荒草。問之誰家女，低頭未忍道。前山欲黄昏，吾行不暇考。
避賊書事十三首  其一三 左緯
嗟爾遊宦人，彌年住京闕。盡室寄東南，一朝聞賊發。道路已不通，音書多斷絕。朔風滿長安，日夜成華髪。
會侄書 左緯
憶昨宣和末，群凶聚韋羌。一朝邏巡尉，州縣皆皇皇。居民棄家走，元稚紛搶攘。我時遭劫逐，與子空相望。及茲建炎始，叛卒起錢塘。初聞殺長吏，尋亦及冠裳。死者不爲怪，生者反異常。子在賊圍中，不知存與亡。出處雖異域，阽危多備嘗。骨肉非不親，患難各自當。回思見賊日，豈謂免殺傷。安知出深壁，猶得還故鄉。爭言不死狀，失聲驚四旁。餘生偶然遂，萬事皆可忘。會我試新秫，放懷坐中堂。庭梧露踳碧，砌菊風催黄。年華意未晚，蟋蟀已近床。對此復何待，五觴至十觴。歌聲咽寒月，舞袖破夜霜。豈無少年態，一醉乃爾狂。此徒爲酒使，酒力安得長。燈影照鬢髪，百憂在中腸。干戈時未息，盜賊勢益張。與子歸何處，相看兩茫茫。
送僧歸天台 左緯
還尋流水去，水極到天台。時把碧雲句，寄將黄葉來。石門高賺雪，溪塢曲藏梅。貪看故山色，不知春已迴。
送齊上人遊方 左緯
往究一乘去，期明諸祖燈。遠山銜落日，空谷響殘冰。離物心無染，談經義有憑。世人多頂禮，爲是右橋僧。
崇教寺 左緯
只把山爲界，紅塵自此分。竹窗吟聽雪，苔石坐看雲。意靜詩先到，心清道自聞。深慚王許輩，猿鶴舊同群。
交翠亭 左緯
地勝多喬木，亭幽闞古墉。春梢經雨合，晚色過煙濃。影落琴書徧，聲穿戶牖重。鸞棲應不久，枳棘若爲容。
半山庵 左緯
入山須判宿，不宿漫區區。泉脈尋還有，蘭香嗅卻無。杉高方見直，石怪不成粗。若到三潭頂，歸時路更迂。
天台石橋 左緯
咄哉橋畔客，何不向前行。自是君心險，無從此地平。銀河千尺到，金劍一稜傾。故我諸緣斷，唯聞流水聲。
避寇即事十二首  其一 左緯
凶賊起何暴，數州俄見殘。殺人空骨亂，聞者爲心寒。世治官軍怯，城孤守吏難。天兵何日到，淚眼望長安。
避寇即事十二首  其二 左緯
遙聞烏合輩，數十破錢塘。故是昇平久，胡爲守備亡。天誅初不暴，賊勢尚云張。作過古來有，未宜憂我皇。
避寇即事十二首  其三 左緯
避地遶天涯，艱難兩鬢華。逢人唯問賊，有夢只還家。幾處看楓葉，今朝見菊花。客衣寒更薄，日暮在平沙。
避寇即事十二首  其四 左緯
消息苦無定，轉移難預言。起看殘月色，行遶亂雲根。餓久百骸劣，啼多雙眼昏。天涯迷去路，誰爲我招魂。
避寇即事十二首  其五 左緯
草暗迷人迹，山空答履聲。夜眠溫石去，朝爨束薪行。骨肉長嬉笑，交朋每送迎。回思無事日，已恐是前生。
避寇即事十二首  其六 左緯
失所尚遷次，江湖信足行。朝廷自多土，天地只孤生。已是無歸處，何須問去程。甘心委溝壑，回首戀昇平。
避寇即事十二首  其七 左緯
移家入空谷，十口墮荆榛。猛虎欲當路，怪禽如喚人。死生吾有命，幽獨自傷神。泉石非無意，終身愧隱淪。
避寇即事十二首  其八 左緯
轉徙不知處，亂山逢掩扃。斷崖飛虺蟄，枯木亂鴉腥。莽蒼人煙滅，黄昏鬼火青。夜寒長飲泣，安得壯夫聽。
避寇即事十二首  其九 左緯
寂寞空山裏，黄昏百怪新。鬼沿深澗哭，狐出壞牆頻。小雨俄成霰，孤燈不及晨。開門謝魑魅，我是太平人。
避寇即事十二首  其一○ 左緯
借問今何所，空山號白龍。秋聲悽萬竅，雪意黯千峰。俯首燒殘葉，披衣聽斷鐘。生涯都付賊，只有一萍蹤。
避寇即事十二首  其一一 左緯
無路掃妖氛，掀髯倚碧雲。草茅難報國，畎畝敢忘君。民業稍云復，賊巢猶未焚。老臣筋力盡，灑淚對三軍。
避寇即事十二首  其一二 左緯
太平無可議，妖孽欲何求。未足煩天討，然猶假廟謀。鷹揚誰敢抗，鳥散類難收。首惡聞猶在，王師願小留。
聞角 左緯
頻催白日盡，爲爾一歔欷。壯士軍中老，流人嶺外歸。秋生邊樹暗，月在隴沙微。燈火孤城閉，蕭蕭黄葉飛。
香遠堂 左緯
試捲珠簾看，青山有幾重。崢嶸秋色老，蒼莽暮煙濃。未辨清猿處，遙知白鳥蹤。藍田無此景，痛掃只雙松。
題摘星嶺 左緯
已知星可摘，須信路皆通。日影穿雲薄，天形入水空。遙看梁苑雪，獨挹楚臺風。指點中華地，山河萬國雄。
送許左丞至白沙爲舟人所誤 左緯
短棹無尋處，嚴城欲閉門。水邊人獨自，沙上月黄昏。老別難禁淚，空歸易斷魂。豈知今夜夢，先過白沙村。
春晚 左緯
池上柳依依，柳邊人掩扉。蝶隨花片落，燕拂水紋飛。試數交游看，方驚笑語稀。一年春又盡，倚杖對斜暉。
梅花 左緯
幾度尋春信，空歸及暮鴉。試搖枝上雪，恐有夜來花。望月穿深塢，迎風立淺沙。若同桃李發，誰肯到山家。
九峰 左緯
路人溪聲壯，秋深樹影稀。岫雲藏鳥語，松露滴人衣。詩戰蜂腰怯，茶分粥面微。勝遊殊未厭，肯爲夜寒歸。
雁山 左緯
亂山無限好，幽徑有時迷。石骨秋偏瘦，松梢老卻低。天寒聞雁過，月白見烏棲。海上知名地，無人識馬蹄。
次韻王似之過天台 左緯
彩旆搖霜宿鳥驚，旋將疾苦問民情。從容會歷三臺遍，謦欬先看數路清。紅日盡頭思玉闕，赤霞深處見瑤京。信知子晉真苗裔，仙籍還居第幾名。
次韻朱承事題丹邱 左緯
白雲城郭照通衢，未怕雲煙屬五湖。萬疊暮山屏自展，一江春水練初鋪。輸他夫子供吟筆，沒箇閑人與畫圖。子晉玉簫聲已斷，不知笙鶴更來無。
尋委羽洞 左緯
委羽不知何處是，倩人扶上木蘭橈。欲尋去路花梢密，爭認行雲酒浪搖。流水忽隨山腳轉，洞天疑把杖頭挑。逡巡不覺東風晚，殆有仙人弄玉簫。
趨石橋初登山嶺 左緯
天梯欲上使人愁，身御長風不自由。下視白雲生澗底，仰看紅日在山頭。共傳此處迷劉阮，自恐今朝犯斗牛。歸路似從雲漢墮，卻來塵世待羈囚。
次韻贈段德公 左緯
宦游初謂江南好，不道淹留十載餘。官職任卑終傲世，俸錢雖少尚收書。天台舊俗思重借，于浦同官忍獨疏。縱使北歸猶識路，滏陽三徑近使如。
送方尉還任 左緯
平安耿耿念庭闈，乞假言旋謝式微。應向門前留彩棒，卻來堂下舞斑衣。流花洞口春將近，蓋竹山頭雪已晞。聞說後年官始滿，不知重到幾時歸。
過友人居 左緯
試問春蠶第幾眠，柳條如線雨如煙。池蛙相應昏昏月，海燕初歸漠漠天。卒歲未妨資橘柚，餘生應只付林泉。他時卜宅如相近，且種壕頭十畝蓮。
春日 左緯
嫩紅相逐上枝頭，多少東風索我酬。春色似人看易老，年華如客去難留。長因好景翻成恨，只恐香醪壓得愁。深放黄金爲酒盞，一城飛絮已悠悠。
招友人飲 左緯
入門相見喜還悲，不免樽前細問之。一別又經無數日，百年能得幾多時。後生袞袞皆成事，吾輩栖栖亦可疑。日暮東風吹鬢髪，拍牀嗔道酒行遲。
次盛元敘遊九峰韻 左緯
恰恰鶯啼欲曉天，喚人擔酒入林泉。沿崖覓路僧先引，選勝看山席屢遷。心靜掉頭嫌鼓吹，酒狂揮手弄雲煙。日斜數點殘紅下，芳草菲菲索醉眠。
桃源洞  其一 左緯
劉郎何用憶塵寰，舊路重尋事已難。古意飄零無處覓，藤縈溪色上闌干。
桃源洞  其二 左緯
浮杯石上坐多時，手弄滄浪客思遲。片片落花收拾看，洞中疑有舊題詩。
桃源洞  其三 左緯
青山簇簇水灣灣，洞戶應將玉鎖關。飲罷出來紅日晚，一聲雞犬悟人間。
天台道中 左緯
亂山深處是仙家，海變桑田日未斜。爲有慈親倚門望，卻愁溪上見桃花。
石新婦 左緯
煙蘿爲髻霧爲巾，獨立江邊經月春。無故被人呼作婦，不知誰是畫眉人。
題正等院竹軒 左緯
山色重重鎖碧蘿，更栽修竹在山阿。老僧不識春頭面，但見階前新筍多。
送別 左緯
騎馬出門三月暮，楊花無賴雪漫天。客情惟有夜難過，宿處先尋無杜鵑。
春日曉望 左緯
屋角風微煙霧霏，柳絲無力杏花肥。朦朧數點斜陽裏，應是呢喃燕子飛。
句  其一 左緯
祗把清風占得公。
句  其二 左緯
怪巖摩足力，空谷答人聲。
句  其三 左緯
禽巢先覺曉，蟻穴未知霜。
句  其四 左緯
歲華搖落盡。
飛龍引 劉才邵
憶昔遊洛川，投宿龍門中。遠意託清夢，緱山訪遺蹤。道逢王子晉，瓊輪駕飛龍。幢盖紛颯沓，導從千玉童。行行躡清塵，遂到紫翠峰。整冠叩仙閽，獲禮冰雪容。瓊觴酌霞醴，勞苦問所從。授以龜臺書，玉笈啟靈封。勸我勤修煉，他時會方蓬。再拜領真訣，永永藏丹衷。俯仰十載餘，光景如飄風。常恐年歲晏，難收梨棗功。願言堅此心，真緣儻潛通。相與乘飛霞，謁帝青琳宫。
登景德寺塔 劉才邵
耽耽梵釋宫，憑高剏靈址。中有窣堵波，排突青冥裏。梯磴眩回轉，蟠屈龍蛇尾。飛步出紫氛，眼界浄如洗。望極天南端，沓若孤烟起。何當結蜃樓，亭亭聊對峙。雲生空山頂，飛過朱闌底。憑欄瞰重城，樓堞雜雲水。市人何憧憧，閙若穿垤蟻。壯觀自何年，五季運初圯。干戈暗淮海，裒斂到骨髓。誰知黑雲都，金帛浩填委。聊復推其餘，辦此咄嗟爾。因知破慳法，驍悍亦風靡。百年能幾時，兩曜無停晷。弔古悲陵谷，山荒樹如薺。雙江雖依舊，去浪何曾止。從來曠達士，遐想塵外軌。安得凌風翰，一舉九萬里。
次韻陳久道秋雨書事二首  其一 劉才邵
尋常秋色高，風力未遽惡。應緣殺氣盛，惨淡連沙漠。林枯日向疏，溪斷水初落。閑雲亦何心，釀雨添寂寞。賴有金蘭契，新詩慰蕭索。盛意難虛辱，終愧筆鋒弱。元知鸞鶴音，異彼藩籬雀。欲泛東籬英，聊慶西疇穫。區區戀闕心，對酒翻不樂。天禍有時悔，妖氛會清廓。
次韻陳久道秋雨書事二首  其二 劉才邵
蕭蕭凉氣增，發興殊不惡。長煙拂秋暈，小雨滑溪涸。夜長蟲語乏，池冷蓮衣落。崇蘭媚深靜，晚菊甘寂寞。寒姿曉更鮮，芳氣初不索。譬彼幽閑女，靜飾保纖弱。又如耿介士，逸志卑燕雀。無心競紛華，何處生隕穫。知君深悟此，高歌寫真樂。悠然脱塵鞅，寸田本恢廓。
子夜四時歌  其一 劉才邵
柳煙晨氣釅，花露春容濕。翠幕捲宫羅，翩翩雙燕入。無心補粟眉，閑對粧臺立。誰調紫鸞笙，晴響散空碧。
子夜四時歌  其二 劉才邵
湘簟湧雙紋，冰山象群玉。神飈送荷香，冉冉度圓綠。雪腕蕩蘭舟，齊唱横塘曲。暗憶採蓮侣，横翠長眉蹙。
子夜四時歌  其三 劉才邵
月痕抹宫簾，凉風滿仙腋。金閨歌吹深，不覺東方白。誰知長門宫，偏怪蟾漏澁。脉脉對曉蘭，風中抱香泣。
子夜四時歌  其四 劉才邵
冰花生曲池，雲葉暗高閣。初筵動雲韶，寒氣不待卻。翠茵承妙舞，拂衣燕低掠。翻愁回雪妬，不遣褰珠箔。
次韻王文成謝人惠蓴菜 劉才邵
頗聞富鮭菜，徑欲作不速。忍以辛甘故，而煩主人肅。蒙分紫虯髯，芳滑鹽豉足。中原困苦旱，乾死食藿蠋。何從覓嘉蔬，得以供口腹。幸益殷孚羹，一解炎蒸毒。物隨人意重，爲惠同鼎餗。荒哉膏粱子，豐饌誇填谷。
謝王君寶惠菊花 劉才邵
常憐避俗翁，寄傲謝簪紱。三徑竹雖存，苦乏盃中物。采采黄金英，籬邉空竚立。賴有好事人，陶然得酣適。吾家頗種秫，壓滓夜槽泣。其如移菊晚，青蘂不堪摘。念誰分秋香，泛此花瓷白。高情歘相投，遣送勞一力。風期宛然同，未易分今昔。兩株千萬朵，冷艷光相射。銀盤何爛爛，承露带青碧。月下更奇絕，碎影寒氣逼。桃紅吐鮮妍，醉暈不容拭。嘉名配黄花，姚魏真匹敵。開窗對二妙，清意爭先入。卻思陪語笑，坐歎溪山隔。幸有真契存，滿目共秋色。
青原臺次前人韻 劉才邵
伯仲聯華萼，登臨擁旌幢。從行真鳳雛，不數襄陽龐。聖人念遠民，暫輟臨此邦。共驚后夔手，胡爲調衆腔。公獨體上意，勤民起膏肓。餘閑養詩勇，萬鈞一指扛。謝家內集盛，文彩今可雙。江白曳縞練，山青逼軒窗。緬懷風幡語，聞者拱手降。獨此雙泉老，機鋒暗相撞。曹溪一滴水，傾出白玉缸。至今正脉通，洪流咽三江。遠水注江腹，浮雲盪山胸。悠悠動遐想，矗矗標奇峰。祖意透今古，風期協霜鐘。詩中無礙辨，未信景能供。黄堂正多暇，森戟閑衛兵。月波復蕩漾，遥接銀河傾。天高萬物肅，星潤三階平。使君樂歲豐，高臺延客登。從來中秋夕，難得滿意晴。江山自高下，歌管搖空明。参差桂影動，清濕露華凝。新詩出妙思，心境還雙清。皎如白玉壺，滿中貯冰凌。坐久群動息，風生兩腋輕。觴詠有餘樂，何物更關身。不減庾樓興，風流自古情。
次韻傅安道同陳元功諸公遊石獅巖 劉才邵
中書英烈氣，凛然照人寒。濟美世有人，盛德啟其原。幸逢賢别乘，論文得交歡。逸辯傾遠海，潮波歘飛奔。燭理無滯碍，白日破幽昏。誰云前輩遠，豈獨文采存。新詩引人目，當食不暇餐。爲說遊巖樂，飛步恣騰鶱。卻立視萬象，森如列庭間。飄然乘風興，星榆不難攀。聊復陳大概，彼美難盡言。少年陳將軍，奮迹起江村。共知宰社手，美好豈常貧。深懷恩未報，竭誠奉至尊。驅兵獵餘寇，烈火焚蜂屯。亦復事招納，投弓憫窮猿。坐令歸業民，井竈羅丘樊。是日出近郊，旌旗鬰幡幡。同遊不知倦，落照横松門。士卒共甘苦，無人譏華元。老守懶出遊，何從滌塵煩。况阻陪歸騎，幽尋款禅關。鈴齋但兀坐，有酒空盈樽。常能歌妙句，爲激壯士肝。解勞須痛飲，盃行勿留殘。
次韻劉克強寄劉齊莊并見寄 劉才邵
吾宗富清製，學海無滣湄。洪濤駕三山，逸興不可羈。抱此未獲騁，造化真小兒。邇來二十年，姦諛取世資。梟鳶志氣滿，鸞翮戢固宜。皎皎空谷姿，誰復詠來思。上天既悔禍，威命方飈馳。遠裔復干紀，危塗動噫嘻。我生落世紛，備嘗憂與疑。敵帳如鬼國，漂墮驚渺瀰。蒼蒼安可問，泯然空自知。脱身垂涎口，生死争一釐。事機如電轉，由來難逆推。况當艱危際，志願常參差。小已安足念，身世久已遺。但有區區心，痛憤難伸眉。知公愛我厚，恠我色不移。新詩沃煩襟，勝彼白玉巵。天葩輕組繡，清芬吐鮮奇。復如遊玄圃，紫鸞雜文螭。雲煙忽中斷，宛虹露長鬐。驚嘆方未已，復歌清遠詞。南溟雄絕境，句中得潛窺。想當白日晝，微風皺琉璃。寫作泠然音，聽者自忘疲。顧我才識短，頗似臨江麋。居然羨兩驥，蹇步何由追。因念玉川子，茅屋無藩籬。捜腸五千卷，不救寒與饑。弄筆頗驚衆，取謗祗自疷。閉門烹月團，籠頭帽斜欹。險語已絕俗，憂世良可師。公詩足高韻，千載若同時。思得素濤甌，一洗中腸悲。飄然遊八極，追琢娥與羲。封題幸早寄，佇看清風隨。蓬萊見群仙，爲誦玉川詩。群仙司下土，聞此應忸怩。卻須問人世，徐徐說津涯。上言天子聖，盛德方應期。下言蒼生苦，梗莽須平治。他官地位多，主者當爲誰。願速掃姦孽，不復煩靈旗。神京朝萬國，復見漢官儀。歸來頌中興，當才勿吾欺。
次韻周秀實贈王自然 劉才邵
隱者逃世網，遂欲安一枝。不能負猿鶴，山林無返時。吾人富道義，詞華振芳蕤。共疑斂逸步，不願黄金羈。然於論議間，憂國不顧私。豈從隱者徒，耦耕抽棘茨。顧難同群碎，輕屈邁往姿。何當副仄席，執簡上玉墀。一薦危苦語，自結明主知。良藥起民瘼，神膏除國疵。不同鄭子真，虛名動京師。
次韻張寶文贈王自然 劉才邵
成山對三山，殘夜動海色。英靈鍾此翁，倜儻舊無敵。高標駕空濶，勁氣摧劍戟。危言髪衝冠，憂國淚横臆。當隨赴隴書，聊挂遊山屐。從容冕旒前，指摘治亂實。况聞群策用，佇待妖氛息。名與年俱高，機會不容失。
次韻贈劉晞揚 劉才邵
旱氣徹坤輿，井水幾欲沸。鄉邦正嗷嗷，度日長於歲。肯來款柴門，高義警衰替。時方遊郡城，塵駕未及税。逢迎闕主禮，走報乏候吏。空憐意頻繁，宗契敦魯衛。久聞吾子賢，不恥鶉衣敝。大璞固已奇，或就資良器。袖有瀘溪詩，價敵千金字。霜餘秋日嚴，春到江山麗。勤勤欲相勉，句句有深味。要當窮益堅，固豈患無位。田園雖已空，甑堕從脱棄。立賢本無方，數路今不廢。方觀群策用，坐使昆夷喙。
贈王至道 劉才邵
乾坤萍宅水，日月蟻旋磨。百年能幾何，經眼飛隼過。志士多苦心，共惜分陰趖。功名上竹帛，千百中幾箇。豈堪懷宴坐，偪仄就庸懦。王郎荆楚秀，俊氣傾四坐。屹如飽霜鷹，遠意不受挫。公家老先生，才高膽力大。生平持正論，終不懲寡和。延留住江閣，屢見月鏡破。不將恩奪義，朝夕勤磨磋。已見器識全，致遠誰能奈。正如舟楫具，風便即轉柂。要當度帆力，勢緊須少挅。行收利涉功，舉酒輙先賀。
贈劉升卿 劉才邵
五季詞格卑，一往遂不轉。勢如屋將摧，難用一木撁。國家復古初，出力賴諸彦。探元測天心，擷秀空芳甸。氣質既雄渾，采章復葱蒨。炳焉同三代，風雅追未變。旁收稗官說，笑䐑時一薦。豈將鰕蜆盤，盡易鼎俎膳。後來失其源，多以恠相眩。觀濤遺巨浸，愛此一漚漩。芝蘭向蕪没，蕭艾方蔓延。顧豈無可觀，致遠恐非便。方今從雅道，英俊爭就選。當有紫鸞音，一洗時禽囀。吾宗富清製，金璞飽鎔鍊。高軒肯見臨，大軸獲初見。盈前森欲動，貪讀不知倦。吳歈鬭妍媚，楚些發哀怨。暗芳啼曉露，白月垂秋練。肅肅天廟儀，遲遲洞宫宴。建標凌倒景，勝氣來酣戰。古人用意處，窺闖應已徧。不然新詩中，安得衆體見。從來絕妙處，經眼不容眴。歘起追其蹤，險若挽飛電。豈容隨俗好，展轉就縈纒。公當英少年，筆力十分健。更期策高足，勿受塵泥濺。一朝奮餘勇，名埸誰敢擅。揚光雲霓上，聲價彌海縣。方知掣鯨手，不足臨淵羡。
次韻李彦淵送春 劉才邵
殘花啼宿露，惜與芳春辭。多情被花惱，寫入柳枝詞。落絮惹芳草，新荷點清池。去意不可挽，酹以碧玉巵。
鄭守宣化齋前雙蓮 劉才邵
使君致遠器，清塗久飛轍。聖朝念遠民，分符暫還輟。名齋以宣化，立意豈虛設。勤勤布德意，宿弊除根穴。坐令千里間，歌頌自填噎。聲聞聽卑耳，祥應爲之發。歘從齋前池，共蔕丹葩結。雙娥殊勝姿，同駐凌波韈。皎如寒鑑中，清影兩奇絕。方知報政速，顧豈待期月。行觀拜褒詔，飛纓覲丹闕。
題碧玉軒詩 劉才邵
燕石乏良質，謬當十襲貯。鼠璞本腐材，笑殺千金賈。取名非其實，縱美徒自許。惟有冰雪姿，堪與瓊瑤伍。幽軒清有餘，直幹森可數。抱節保堅剛，凝陰貫寒暑。圓虛律琯匀，蕭瑟鳴球舉。比德兩相宜，此君衆所與。揭名警浮躁，用意非小補。
題歐陽炳文真止亭 劉才邵
前浪與後浪，推引不自休。誰知橋下水，終古何曾流。喧寂兩俱遣，已自非良謀。避喧趨寂者，豈免一處收。吾人識真際，不向中邉求。聊復起小亭，對此竹檜幽。雲煙互明滅，草木自春秋。諸法如露電，乾坤一浮漚。試看究竟處，還有起滅不。想當隱几時，蕭然任天遊。不同習枯禅，兀兀守一丘。
觀瀾閣爲羅長卿題 劉才邵
贛水出而激，交流虎城背。崎嶇三百里，方脱灘石礙。滔滔遂北之，遠與西江會。揚瀾在其北，抝怒兩崖隘。春天雲氣裂，拍岸山石碎。老蛟千丈強，擘水見光怪。水初無定形，因勢生萬態。出石未入江，其間幸平快。公家起高閣，下瞰鋪練带。天光迷上下，山影分向背。魚行吹細浪，鷺下點晴黛。氣象日夕佳，無一可揀汰。獨憐風動地，萬竅雜號噫。雖微江濤壯，波山亦高大。取名遂以此，用意知有在。西江天設險，雄絕難摹繢。賴有醉翁詞，卓偉盖當代。神清鸞鶴遠，故里江山在。後來揮翰手，顧豈易追配。因公索題詩，愧汗若方頮。盛意難虛辱，輕作恐終悔。以茲進退間，捉筆久不黴。牢辭既不獲，聊復書梗概。聖言如大川，到海無邉界。百家或可觀，時雨集溝澮。其餘復細瑣，僅若坳浮芥。學道當何從，於此貴不昧。如子識鑒高，終不釣灘瀨。定同昌黎公，去飽鯨魚鱠。
題競秀亭 劉才邵
遠水恨微茫，近山露巖壑。是中有佳處，遠近理自各。危亭枕江干，江外群峰泊。森然青玉圭，穿空勢如削。沙湍與松籟，逼耳笙磬作。勿言山宜遠，近亦殊不惡。雲烟半有無，月霧带清薄。凝嵐與空翠，不受曉雨濯。是時崖窽藏，秀氣森盤礴。方知寸碧岑，信美恐難博。主人喜賓至，宴豆日參錯。况有賢弟兄，超然解禪縛。拄笏望西山，心境兩脱略。想當觴詠時，險語恣嘲謔。何當遊其間，時聽穿林雹。
哀劉志明 劉才邵
滋蘭事修潔，佩服何陸離。誰爲風霜慘，輕同蕭艾萎。芸窗螢罷照，蕙帳鶴猶疑。有子能傳業，皇天還有知。
遊天竺靈隱寺詩 劉才邵
清晨出城西，車馬紛颯沓。行行巖壑深，漠漠霧雨雜。雲陰忽披豁，海色共蕭颯。幽尋浩莫窮，空響時相答。地籟笙竽真，材纈丹青合。潦收猿澗浄，寺遶鷲峰匝。簷牙向空啄，殿腳依山插。空翠撲軒窗，乳洞敞閨閤。泄雲無定姿，欹石半相磕。珠燈吐光焰，香龍振鱗甲。啼煙禽念佛，掇蘂蜂供蠟。丹井漲靈泉，嵒松披艾衲。蘿徑勞躋攀，風扉自開闔。龍天想奔凑，飛走亦馴狎。同遊今淵雲，馳聲久鞺鞳。逸驥誰能追，流風不受閘。家山富岷峨，水驛經夔峽。不應得未曾，猶若濟所乏。欲去還停騶，就石屢移榻。共笑香積供，未脱腐儒糲。重來當一洗，尋盟忽忘歃。
次韻劉寛夫題進此庵 劉才邵
使君機鑒高，圓妙等空有。一超到真際，論古全無友。豈更向鴻濛，勤勤問何叟。以茲了喧靜，三三元一九。佳哉府中園，松竹當花柳。於中結圓廬，風月供戶牖。從來廊廟具，朝野注望久。難從容膝安，廣袤横數肘。定煩帷幄籌，爲指逐獸狗。氣吞西江水，吸盡才一口。坐令世間人，仰之如北斗。第功高汗馬，許復更稱首。方知庵中人，元是經綸手。
題李知監野思亭 劉才邵
秋風挾殘暑，秋日垂清光。行行向城西，夾路紅蕖香。松岡西北轉，中間水雲鄉。小亭信佳哉，叢篁供晚凉。月溪響環珮，古來隱城隍。斜影分徑柳，依依已成行。蕭然清思動，濶遠無邊傍。公云方經始，從今闢幽荒。豈惜草木富，簷宇日舒長。此興不退轉，來效未易量。更欲堅公意，留詩冀勿忘。
書翠波亭 劉才邵
雲谿瀉寒液，活碧瑠璃軟。山如物外人，排空勢偃蹇。溪山兩奇絕，倒影蘸清淺。驚風起蘋末，萬竅助號喘。誰鋪翠織成，一展不容卷。
醉經堂爲段成之作 劉才邵
醉者全於酒，憂患雖暫捐。豈若醉經人，因以全於天。六經藴妙理，深醇道之源。是中儻知趣，真成中聖賢。賢哉段夫子，奥學窺古先。虛堂得真適，心神自陶然。不同嗜糟粕，釋鑿煩輪扁。
次韻朱新仲省宿十首  其一 劉才邵
天運若循環，火中暑方徂。中庭月霧薄，映空凝有無。曉色上丹闕，回光射平湖。殿門觀劍集，櫑具裝鹿盧。
次韻朱新仲省宿十首  其二 劉才邵
新詩神物護，在處謹誰何。讀罷清風來，簾旌搖翠波。最憐超詣處，高標鬰嵯峨。欲學空有心，恐似龜茲驘。
次韻朱新仲省宿十首  其三 劉才邵
紅塵倦奔馳，流汗緣衣縷。深堂儘岑寂，寢卧殊得所。春去能幾時，還復見徂暑。悠悠天壤間，俯仰成今古。
次韻朱新仲省宿十首  其四 劉才邵
夕陽淡遥岑，晚烟横萬井。清風入修竹，真契不待請。無人共杯杓，何許發嘲哂。空餘江梅興，蒼波千萬頃。
次韻朱新仲省宿十首  其五 劉才邵
古井貯寒泉，清深不見底。銅瓶下纖綆，輒輟斗升水。取用亦不乏，餘冷冰頰齒。人生消底物，悟此貴知止。
次韻朱新仲省宿十首  其六 劉才邵
閏餘先占秋，秋至熱難久。不知更旬日，燈火可親不。書告腕欲脱，正藉解勞酒。誰知比舍郎，新釀復烏有。
次韻朱新仲省宿十首  其七 劉才邵
老火鑠稚金，已滿庚伏節。江湖氣候偏，殘暑尚屯結。頗欲學僧軒，灑粉作竹雪。蕭然寒意生，儻可滌煩熱。
次韻朱新仲省宿十首  其八 劉才邵
誰云艱難際，儒冠愧兜鍪。勝算運帷幄，殺氣凛先秋。偏師掃狂寇，千里行不留。捷書送喜頻，行聞甲兵休。
次韻朱新仲省宿十首  其九 劉才邵
與作先秋蒲，豈若經霜竹。堅脆随所養，古人戒多欲。年來鉛汞鼎，丹火猶未伏。更須形中神，各各司其局。
次韻朱新仲省宿十首  其一○ 劉才邵
神飈轉闕角，龍旗振瓊鑾。是時天宇凈，極望青漫漫。更長海月上，高出修竹竿。遥知露如珠，的皪在仙盤。
題霧豹齋 劉才邵
幽人樂安閑，雜世不復顧。可憐有爲身，輕被山林錮。豈知曠達士，用捨隨所寓。聊從隱約中，養就扶世具。如彼南山豹，深藏十日霧。一朝文采成，蔚然駭狐兔。偉哉王夫子，術業久饒裕。今猶事韜晦，盖亦以此故。獨於議論間，時肯一斑露。使得效所長，英躔可平步。方今正急賢，延納非一路。願早隨鶴書，勿久山間住。
登高丘而望遠海 劉才邵
登高丘，望遠海，銀臺芝闕排空煙，青童羽駕今安在。炎涼相續如循環，堂堂白日欺紅顔。誰能混迹塵埃間，當驅風馭凌三山。問天暫借斬鯨劍，長鬐中斷蒼波閑。卻憑海若檄北極，員嶠岱輿宜見還。
湘夫人歌 劉才邵
湘山影落重湖中，中有菌閣臨珠宫。霞衣蘭佩雜香風，蓮旂閃閃拖晴紅。朱弦凄怨指法鬆，綠煙洗盡山重重。湘雲遠與蒼梧通，騰空宛轉如遊龍。雲中帝子謁重瞳，寶車倐忽穿遥空。
昭君出塞行 劉才邵
曉鐘傳箭金門開，翠裘玉几高崔嵬。蕃官膜拜領天語，玉顔忍涙青娥摧。塵昏金翠風鬟亂，琵琶難寫重重怨。回望秦關煙霧深，心魂暗逐么絃斷。大閹當國國勢卑，坐致匈奴輒輕漢。請婚薦女不自慚，畫師微罪翻深按。雖然責賂變真質，卻爲宫中去尤物。正似渠成秦利厚，反間之辜宜特宥。漢皇儻有帝王資，盡戮姦諛賞延壽。
塞下曲二首  其一 劉才邵
北落光搖霜海空，邊烽飛入甘泉宫。天家下詔發精銳，健馬騰驤衝朔風。羽書四出如飛電，路指蕭關旗影轉。壯士爭酬未報恩，青樓淚臉空垂線。匣中劍作饑龍鳴，流星正墜單于營。將軍玉帳曉初起，卧看邊風吹漢旌。
塞下曲二首  其二 劉才邵
燕支山頭秋葉脫，白龍堆下沙如雪。膠筋漆力胡馬肥，驃騎提兵辭玉闕。萬甲光寒若流水，殺氣高隨鼓聲超。琱弓一發落欃槍，連天氛祲清如洗。金節牙旗入漢關，捷書曉奏天開顔。玉麟噴香滿瑤殿，黄麾仗裏排千官。小臣拜舞彤庭下，一寸丹心願攄寫。安邊上策古豈無，戒在窮兵事戎馬。但敷文德懷百蠻，邊塵不動弓刀閑。漢人耕種胡人獵，陛下聖壽齊南山。
勒兵行 劉才邵
高臺曉色明雙旌，來看將軍親閱兵。甲光熒熒照秋水，陣行屢變隨縱横。將軍勇銳無堅敵，馳心已向伊吾北。好同諸将擁琱戈，浄掃邊塵早開國。重收京邑翠華西，卻歸宿衛聽朝雞。蓬萊宫深花柳暗，曖風輕動龍蛇旗。監丞健筆文中虎，須臾作歌繼常武。是時劍佩共趨朝，何似勒兵誇練組。
相思曲 劉才邵
長相思，懷百憂，誰憐方寸間，常貯一掬愁。年華過眼如川流，君亦何心長遠遊。菱花炯炯垂鸞結，懶學宫梅勻膩雪。風吹涼鬢影蕭蕭，一抹疏雲對斜月。紅樓曲檻凌高寒，秋色滿空風更酸。問征鴻兮倩爾傳素書，歲将闌兮君早還。何時失喜聽嘶馬，相迎小立珠簾下。
清夜曲 劉才邵
紅藍衫薄香玉春，翠鬟䰀鬌盤鬆雲。門前溪水空粼粼，鯉素不傳嬌翠顰。窗紗濾月寒光薄，冉冉暮愁無處著。龜屏掩恨玉痕垂，井桐葉墮青鸞啼。
書翠波亭 劉才邵
人言止水燭鬢眉，便向靜處淘真機。那知怒濤恣澎湃，中有未嘗搖動時。虛亭恰當隱貼處，不愁景物驕莫隨。晴嵐迷空香霧重，不論朝暮都相宜。直須會取箇中意，閑看溪邊鷗鷺飛。
遊風穴 劉才邵
清曉意不愜，驅車向城東。行行歷谿谷，遂到青蓮宫。古塔跨虛碧，長橋卧晴虹。水落見谿骨，雲開露秋容。疏竹搖晚翠，寒花綴幽叢。訪古但丘壑，令人氣填胸。登覽未覺久，山遮半輪紅。白煙生汝水，横空正濛濛。緬懷道化盛，山高水無窮。坐令千萬世，矯首希高蹤。浙江黄面子，應纖開禪宗。妙哉鐵牛機，誰敢當其鋒。杖林山下竹依舊，金沙灘頭人已空。可憐高坐寂寥久，蕭蕭古木號悲風。
慈寧壽慶曲 劉才邵
鳳凰山下瑞煙濃，湖海凝光秋正中。流星驛騎如飛電，來奏吉語聞天聰。龍舟移棹渡淮水，金車歸來長樂宫。詔書即日嚴法駕，出迎不憚勞清躬。曉鐘傳箭金門開，翠華赫弈從天來。繡旗拂雲勢偃蹇，綵仗照日光徘徊。漢宫威儀重烜赫，天宇披豁無氛埃。里閭縱觀萬人喜，秋城一變成春臺。高檣影轉龍負舟，平河清淺乘安流。臨平山色映雕輦，草木光榮佳氣浮。龍輿照耀金開鱗，御幄對起高連雲。歡聲喜氣傳萬里，盛事創見超前聞。煌煌儀衛迴丹闕，萬騎千艘乘曉發。道傍觀者皆鼓舞，帝力難名但欣悅。由來孝弟能通神，聖主成功在得人。誰云高高難感格，一德協謀天所因。皇帝盛德動天地，丞相嘉謀無比倫。昭然獨斷納遠策，重見元愷承華勛。聖情孜孜天不倦，宫中預建慈寧殿。繡栱雲楣藏盛儀，廣庭層陛宜清宴。寶盛珍匣龍蟠拏，冊寫鴻猷金煥爛。臣民觀聽盡傾聳，文物聲明信葱蒨。共知睿意已潛達，行見天心從宿願。果然悔禍答清衷，信使交馳鄰好通。宫闈大慶得所欲，惟斷乃成全聖功。唐朝二聖雖重歡，纔自蜀道歸長安。當時歌頌中興事，已自矜夸稱至難。德宗念母亦云切，寧受百欺誠意殫。終然莫遇成永歎，屢詔訪迎空百端。以今準古孰難易，相去正如霄壤間。殊方自與邦域異，一朝謀好鑾輿還。況復指期如素約，睟容剋日瞻慈顔。信知卓絕冠千古，其間僅有安能攀。孝心錫類兆民賴，湛恩協氣充人寰。願聞備樂播金石，刺經作制垂不刊。扶桑曉色升紅輪，闕庭瑞氣朝朝新。如川方至無窮盡，聖壽同過一萬春。
暮春苦雨 劉才邵
鳴鳩逐婦蟻移窠，衆山戴帽垂雲幕。雨從中夜猛如傾，春晚東風真作惡。竹響偏能䀨睡餘，曉寒無奈侵衣薄。可惜殘花飛欲盡，賴有蒼苔襯初落。瓦溝散水作疏簾，蟲網綴珠挂瓔珞。波穿石罅泛瀧瀧，烟接水光低漠漠。秧抽翠毯競穿泥，蠶戀遲眠未登箔。求桑操耒田家急，久雨欲晴人意各。稍見天邊嵐翠收，已覺林間鳥聲樂。心懷莫悦厭蒸濕，眼界方期便開拓。但得高風恣性吹，不怕歸雲無處著。明朝準擬看溪山，已辦瘦笻與芒屩。
中秋夜館中會飲 劉才邵
世情共惜隔年期，豈堪四野陰雲垂。幾處紅樓歌吹起，窺簷初訝寒光遲。那知細雨復侵夜，燈外蟾影還微微。是時冊府陪諸彥，聊復杯酒相追隨。地嚴更覺秋氣凈，雨過還有涼風吹。忘懷自得觴詠趣，真賞不爲陰晴移。月豈無光忌全露，雲亦有意藏餘輝。雲輕影薄自清絕，不減永夜天河詩。人言蚌胎因吸月，隨月明暗占盈虧。詔詞丁寧斥金翠，豈更漉海求珠璣。月光不露乃天意，正是君王崇儉時。
次韻寛夫題王自然參議江閣 劉才邵
橘州部曲奴千頭，倚檻應猶憶故丘。胸中耿耿挂秋月，坐閱世故如星流。誰能令公還饜事，且脫荷衣藏篋笥。定将奇策收桑榆，不似書魚老文字。
燈下見梅花 劉才邵
沉沉永夜成清聚，翠箔護寒風力住。疏響遥傳玉漏聲，華燈屢續蘭膏炷。瓊枝亭亭浸清泚，浮香漠漠輕來去。晴虹神彩正超絕，素練肌膚無點污。體輕難便有行雲，光透只應緣飲露。珠宫宴罷恰歸時，瑤臺月下相逢處。斜輝耿耿照冰姿，清影重重雜香霧。除著參差仙子似，謾矜淡竚人間誤。但令綺席借餘光，誰管玉顔生暗妬。竹外斜枝太幽獨，溪邊寒影饒高趣。何當盡取貢玉堂，免使空傷碧雲暮。
波光亭 劉才邵
方塘溶溶貯清泚，中有高亭兀然起。問公名亭意若何，公笑不言搖麈尾。知公直是我輩人，此意不凡端有以。亭本無風水亦靜，風落波生偶然爾。山搖宿靄迷粉黛，鶯啼晚柳明金翠。涔涔涼氣侵語笑，漠漠飛嵐到襟袂。冰痕搖度簾痕曲，曉日初升窗影碎。幾箇沙鷗亂夕陽，一段餘霞浴晴綺。可憐巽坎固多態，轉續無窮難僂指。憑欄若隨根境轉，目不暇瞬亦勞矣。誰知主人心湛然，道骨嶔嶔照雲水。本來非靜亦非搖，坐觀物態聊爾爾。更須說似登臨人，認取鬧中真自己。
題容安閣 劉才邵
湧地千楹排鏤磶，朱樓跨空半天赤。鬼神下瞰防禍機，坐使心猿困跳躑。豈知高人心獨遠，不覓贏餘但容膝。寄傲南窗一事無，時見歸雲度晴碧。
代簡謝載仲弟惠黄雀牛尾狸柑子 劉才邵
南昌珍品誇牛尾，肥膩截肪玉堪比。臨川甘實敵洞庭，光照霜林香染指。黄雀披綿亦同到，厚意不凡端有以。雪晴晚日懸清光，爲君設席傾瑤觴。醺然隱几結清夢，坐覺春風生池塘。
題從兄和仲國香軒 劉才邵
靈均志與日爭光，收拾香草供篇章。高冠奇服事修潔，辛夷爲楣葯爲房。滋蘭九畹多不厭，似更有意憐幽香。當時楚俗寶蕭艾，誰知紉佩芙蓉裳。高情如兄能有幾，封植靈根當砌傍。芝英玉樹宜相映，清芬宛轉隨風長。結根得所異晚菊，不向籬邊混衆芳。早晚知音垂採摘，玉盤霞綺升中堂。
玉笥山超然堂 劉才邵
三山遠在虛無間，還有勝境居人寰。瓊樓貝闕知何許，統領分治皆仙官。名稱等級已素定，載在玉書垂不刊。能兼洞天與福地，唯有玉笥餘難攀。憶昔扁舟中夜過，白月滿空星斗寒。起登船背聊一望，攙天但見青孱顔。重巖衆壑眇難辨，福庭想像依層巒。那知虛堂宅幽邃，蕭爽不容塵滓干。超然物外亦不惡，要當心境俱清閑。真機還向靜中起，不礙默朝窺九關。我生本來世味薄，欲養鉛汞成金丹。也知上界足官府，人間遊覽堪盤桓。如聞方平持玉節，似欲歷按諸名山。相逢不問蓬萊事，試與乘風去共看。